text:
CCF 127 A
TSB A 44
1 Tað býr ein jungfrú yvir land,
- í ríman -
hon er so stolt, so biðlavand.
- Í talvborði gekk væl leikur, søtan mín.
2 Hon vil ikki hava tann mann,
foruttan tann ið flúgva kann.
3 “Mín kæra fosturmóðir, legg mær ráð,
í hvussu eg skal tann jungfrú fá.”
4 “Hvussu skal eg tær leggja ráð,
eg veit ikki, hvar ið tín hug stár á?”
5 “Tað býr ein jungfrú yvir land,
hon er so stolt, so biðlavand.
6 Hon vil ikki hava tann mann,
foruttan tann ið flúgva kann.”
7 “Gakk tú tær í smiðju,
tú lat tær veingir smíða!
8 Tú lat tær veingir av hvítasilvur slá,
forgylla lat tú báðar tá!
9 Tá ið tú hevur smíðað teir av,
tú flúgv so í tað myrka hav!
10 Flúgv so í tað myrka hav,
tú sært ikki nátt for ljósan dag!
11 Flúgv tú tær so høgt í ský,
at tú kemur niður for jungfrú bý!
12 Flúgv tú tær so høgt í loft,
at tú kemur niður for jungfrú port!”
13 Hann fór sær í smiðju,
hann læt sær veingir smíða.
14 Hann læt sínar veingir av hvítasilvur slá,
forgylla læt hann báðar tá.
15 Tá ið hann hevði smíðað teir av,
tá fleyg hann í tað myrka hav.
16 Hann fleyg í tað myrka hav,
hann sá ikki nátt for ljósan dag.
17 Hann fleyg sær so høgt í ský,
at hann kom niður for jungfrú bý.
18 Hann fleyg sær so høgt í loft,
at hann kom niður for jungfrú port.
19 Fuglurin setst á lindarkvist,
alt sang hann um Jesum Krist.
20 Jungfrúin hugsar við sjálvari sær:
“Tílíkan fugl so kjósi eg mær.”
21 Tess meiri jungfrúin ynskti,
tess meiri fuglurin førktist.
22 Fuglurin fleyg á jungfrúins stól,
hann sló sínar veingir, so fagurt hann gól.
23 Fuglurin fleyg í jungfrúins fang,
hann leikaði við hennara reyðargullband.
24 Tey lógu saman ta longu nátt,
tey snakkaðu mangt, tey svóvu fátt.
25 Tað býr ein jungfrú yvir land,
øllum sínum klæðum gevur hon navn.
26 “Tú heinta mær mín krans-í-ring,
tú heinta mær mítt hálv-um-kring!
27 Tú heinta mær mín síðu-svans,
tú heinta mær mín fallini-dans!
28 Tú heinta mær mítt ovurkast,
tú heinta mær mítt hald-fast!
29 Tú heinta mær mítt brystbragð,
tú heinta mær mítt maljudrag!
30 Tú heinta mær mítt sprota-sprang,
tú heinta mær mítt ringlu-rangl!
31 Tú heinta mær mítt blás-í-ring,
tú heinta mær mítt rør-um-kring!
32 Tú heinta mær mítt varmahús,
tú heinta mær mítt fótakrús!”
33 Hárið kallar hon krans-í-ring,
húgvuna kallar hon hálv-um-kring.
34 Serkin kallar hon síðu-svans,
stakkin kallar hon fallini-dans.
35 Turrklæðið kallar hon ovurkast,
prónin kallar hon hald-fast.
36 Brystið kallar hon brystbragð,
stiman kallar hon maljudrag.
37 Nálina kallar hon sprota-sprang,
beltið kallar hon ringlu-rangl.
38 Fyriklæðið kallar hon blás-í-ring,
sokkabandið rør-um-kring.
39 Sokkin kallar hon varmahús,
- í ríman -
skógvarnar kallar hon fótakrús.
- Í talvborði gekk væl leikur, søtan mín.
CCF 127 A
TSB A 44
Handrit: Savn Hammershaimbs (AM. Access. 4).
Útgávur:
1. Føroya kvæði, (N. Djurhuus greiddi til útgávu 1972), Band VI, s. 73.
2. Føroya kvæði (Inngangur og úrtøk eftir Dánjal Niclasen, 2003) 30. bind, s. 177.
Heimild: 1.-24. ør. Úr Streymoy: Jens Davidsen (1803-1876), Tórshavn, 1853.
25.-39. ør. Úr Eysturoy: Malena Anthoniusdóttir, f. í Oyndarfirði (1794-1872), Funningi 1861.
Ein moyggj vil bert giftast manni, sum dugir at flúgva. Ein riddari klæðir seg sum fugl við veingjum úr silvuri og gulli. Hann flýgur til moynna, og hon tekur við honum.
á føroyskum: CCF 127 (eisini á donskum og svenskum)


c: text/html

text:
Á seinasta bygdaráðsfundi varð einmælt samtykt at stuðla barnablaðnum “Píka sjey við 100 kr fyri hvønn næming í grunddeildini (0-3. fl.).
Samtyktin ber í sær, at nú kunnu allir næmingar í grunddeildini fáa barnablaðið ”Píka sjey” ókeypis. Blaðið kemur út sjey ferðir um árið.
Bókadeild Føroya Lærarafelags stendur fyri útgávuni. Høvuðsendamálið er at geva børnum viðkomandi og spennandi tilfar á móðurmálinum, har teirra áhugamál úr egnum gerandisdegi verða umrødd.
“Píka sjey” er eitt sera spennandi blað, ið eisini hevur eina heimasíðu (pikasjey.fo), sum man kann vitja.
Ein lærari sigur soleiðis: ”Vit vaksnu kunnu halda, at tað, sum stendur í bløðunum, er bara fjas, men tað halda børnini ikki, tað sæst týðiliga, tá blaðið kemur. Tey eru sum grippar eftir blaðum og vilja lesa alt fyri eitt. Sjálv haldi eg, at tað er deiligt, at okkara børn kunnu leita sær upplýsingar í lættlisnum teksti.”
Vónandi verður átakið børnunum og móðurmálinum til frama.

robotstxt: allowed

filter: keep


text:
Dátuvernd í starvsviðurskiftum og yvirlit yvir viðgerðir
Sum arbeiðsgevari skalt tú geva dátuverndarlógini gætur, tá tú viðgerð upplýsingar um tíni starvsfólk. Kanst tú leggja myndir av starvsfólkum á internetið ella savna upplýsingar av sosialum miðlum um umsøkjarar?
Dátueftirlitið hevur gjørt eina vegleiðing um dátuvernd í starvsviðurskiftum, sum hjálpir tær væl áleiðis.
Tað er av stórum týdningi, at tú hevur greiðu á, hvørjar persónupplýsingar tú viðgerð, og hví tú viðgerð tær. Tí er tað eitt krav í dátuverndarlógini, at dátuábyrgdarar og dátuviðgerar skulu gera yvirlit yvir viðgerðir. Dátueftirlitið hevur gjørt eina vegleiðing um, hvussu tú lýkur hetta kravið. Dátueftirlitið hevur eisini gjørt skabelónir, sum tú kanst nýta.
Tú finnur vegleiðingarnar og skabelónirnar her.


text:
Komandi mánakvøld verða aftur tveir bíbliutímar á skránni. Hesuferð verður tað Niels Johannesen, sum kemur at undirvísa um bræv Paulusar til samkomuna í Filippi.
Byrjað verður kl. 19, og endað verður umleið kl. 21 – lítil steðgur verður millum bíbliutímarnir, har møguleiki er til stutt prát og kaffi.
Sum sagt, so byrja vit kl. 19, og vit verða í Ebenezer (ovasta sali). Øll eru vælkomin.
Filippibrævið við Niels Johannesen komandi mánakvøld
Komandi mánakvøld verða aftur tveir bíbliutímar á skránni. Hesuferð verður tað Niels Johannesen, sum kemur at undirvísa um bræv Paulusar til samkomuna í Filippi.


text:
Fernisering verður 21. oktober kl. 17.00. Tað verður m.a. tónleikaframførsla á skránni
- Skrúva verður fyri vatninum á Nesi
- Námsfrøðingar til Barnagarðin á Svangaskarði
- Rennið Agnið runt leygardagin
- Gleðiligar páskir
- Várdagar í Nes kommunu 2018
- Eldur í Plattavirkinum á Toftum í nátt
- Earth Hour 2018
- Kunning til borgarar í Nes kommunu
- Nýggja heimasíðan hjá Heilsudeplinum við Skálafjørðin er nú virkin
- Næmingakonsert í Løkshøll týsdagin 13.03.2018
- Hugnaløta í Tilhaldinum í Vesturskin við Undirhúskórinum
- Ókeypis at fara til heimadystir hjá B68 í 2018
- Heilsudepulin – Nýggj telefonnummur og heimasíða
- Hugnaløta á Vesturskin við Páll á Lakjuni
- Hugnakvøld við eydnuhjóli á Svangaskarði
- Endurlýsing: Námsfrøðiligur stuðul søkist til Tofta skúla
- Koyr á Ternan !
- Fýra kommunulæknar í Skálafjarðar læknadømi
- Sangløta í Vesturskin
- Bygdarráðið vitjaði í Eysturoyartunlinum
- Stuðulsstarv í Tofta skúla
- Missiónsvikan í Tabor er hesa vikuna
- Minnisrit um 100 ára missiónsarbeiðið á Toftum
- Innandurakappin 2018 í Høllini í Tofta skúla
- Roðin bjóðar borgarum 67 ár og eldri til venjing og samveru


text:
Martin Didriksen heiðurslimur í Álaborg
Nevndin í føroyingafelagnum í Aalborg 2020/21 hevur tilnevnt Martin Didriksen heiðurslim í Álaborg.
Sum tað seinasta, ið nevndin 2020/21 ynskti at gera, áðrenn hendan setan var av, var at tilnevna Martin Didriksen sum heiðurslim í felagnum. Hetta varð kunngjørt til flaggdagin hin 25. apríl 2021.
Martin hevur verið ein týðandi partur í felagnum, síðani hann flutti niður til Aalborg í 2015. Martin hevur – umframt at hava sitið tvær setur í nevndini – altíð verið klárur at geva felagnum eina hjálpandi hond. Hann hevur verið við til at byggja felagið upp til tað, sum vit í dag kenna tað. Martin gjørdi tað møguligt at skipa fyri teimum virtuellu tiltøkunum, meðan alheimsfarsóttin var ringast. Martin hevur harumframt verið sjálvboðin KT-tøkningur hjá felagnum, har hann í ár hevur valt at leggja árarnar frá sær eftir fýra trúføst ár.
Vit ynskja enn eina ferð Martini hjartaliga til lukku við heiðrinum.
Í heiðursbrævinum hjá Martini varð skrivað soleiðis:
Trúgvur og drúgvur limur, nevndarlimur, hjálparfólk og nú heiðurslimur.
Martin hevur, síðani hann flutti til Aalborg í 2015, verið fastur táttur av Álaborg familjuni og virkseminum, og hevur hann verið við til at menna felagið til tað, vit í dag kenna sum Álaborg. Frá óteljandi veitslum og tiltøkum við gittarspæli, undirhaldi og vertskapi; til heimasíðu og teldupostaskipan, ið hann sjálvur hevur forritað; og við ótroyttiligum ágrýtni hevur hann bygt – bókstaviliga bygt barr og bát – og givið seg sjálvan til felagið, so at hansara fingramerki eru at kalla allastaðni.
Felagið ynskir við hesum heiðursbrævi at takka Martini fyri trúfesti og tað tænandi lyndi, ið hann hevur givið seg til felagið við. Felagið takkar ríkiliga fyri og ynskir Martini bestu eydnu framyvir.
Nevndin 2020/21
Erika Hjalgrímsdóttir, Jóhanna Ortind, Gunn Zachariasen, Henný Rógvadóttir, Anja Magnussen, Eyðstein Borgardal og Ingi K. Midjord.


text:
Nýggjastu útgávur
Stjørnuskaldið undir Varða
Savn við yrkingum, stuttsøgum, greinum og myndum. Flestu tekstirnir í savninum hava ikki áður verið útgivnir á føroyskum. Dentur er lagdur á, at tilfarið umboðar allar tættir í listarliga verki…
Streymviðurskifti
Bókin er ætlað at leiðbeina skip og bátar, ið sigla Leirvíksfjørð og Kalsoyarfjørð, undir teim ymisku viðurskiftum, ið kunnu standast av óveðri ella skiftandi streymi. Víst verður, hvussu…
Tað nýggja Atlantis
Tað nýggja Atlantis er úrval av vísindaskaldskapí (science fiction) á føroyskum.
Á savninum eru 15 stuttsøgur eftir høvundar sum Ray Bradbury, Isaac Bashevis Singer,
H. G. Wells,…
Talvur til studentaskúla og HF
Talvurnar eru binomialtalvur, normalbýtistalvur, annuitetstalvur, bæði samansparing og lán, og logaritmutalvur. Heilt stutt verður greitt frá innihaldinum í talvunum. Skúlafyrisitingin hevur…
Ein roynd at lýsa Føroya kirkjusøgu frá elstu tíðum og fram í 20. øld. Bókin er skipað soleiðis, at tíðarskeiðið undan trúbótini fyrst verður viðgjørt, síðani verður trúbótin og tíðin eftir hana…
Tú alfagra land mítt
Turið Sigurðardóttir, lektari á Fróðskaparsetri Føroya, skrivar um tjóðsangin í 100 ár. Tilfarið er einans teldutøkt og pdf.-fílan kann takast niður her.
The Entrance
The Entrance er ætlað sum byrjanarbók í enskum í studentaskúla og HF. Bókin hevur stuttar yrkistekstir um áhugaverd evni og stuttsøgur, ið kunnu fremja bæði vanliga samrøðu og bókmentaliga…
Tit bygdu hetta land
Bókin viðger arbeiðsmarknaðin í søguligum baksýni og hugleiðir um, hvussu arbeiðsmarknaðurin fer at síggja út í framtíðini. Í einum ástøðiligum grundarlag viðger hon einstøku verkafeløgini og…
Tónleikur hevur altíð verið týðandi táttur í lívi og mentan føroyinga. Í bókini Alfagurt ljóðar mín tunga verður gjølliga greitt frá dansi, kvæðum, vísum, táttum, kingosálmum og skjaldrum. Greitt…
Um Bíbliu okkara er handbók, sum gevur frágreiðing um allar bøkurnar í Bíbliuni, bæði í Gamla Testamenti og í Nýggja Testamenti. Bergur Debes Joensen hevur skrivað partin um føroyskar…
Bókin er á høgum fakligum støði, og tilfarið er grundað á viðurkend granskingarúrslit, ið eru fingin til vega í altjóða høpi og í Føroyum. Bókin hevur fastan bygnað, so tað er lætt hjá lesaranum…
Virkið. Uppgávur
Hetta er uppgávuhefti eftir Heðin Samuelsen til bókina Virkið. Heftið er partur av røðini í virkisbúskapi, sum er ætlað til undirvísing í handilsskúla og øðrum miðnámsskúlum, men eisini til…
Grindavísan - fløga
Á fløguni er upptøka, har Vága Dansifelag kvøður Grindavísuna. Jón Joensen í Bø skipar. Útvarp Føroya tók upp 1. mars 1984.
Føroyingasøga er skrivað í Íslandi, ið hvussu er ikki seinni enn um ár 1200. Søgan er ikki varðveitt í heilum líki, men í pørtum í ymsum handritum, mesti parturin í Flatoyarbók, men eisini í…
Árbók fyri Føroyar 2004
Í árbókini er nýggjasta hagtalstilfarið um føroyska samfelagið við enskum undirteksti. Tær mongu frágreiðingarnar og talvurnar geva eina fjølbroytta mynd av samfelagsumstøðunum í Føroyum. Sum…
Heimsatlasið byrjar í Føroyum, fyrst við yvirlitskorti og síðan oyggj fyri oyggj, so út á grunnar og havleiðir okkara, og síðan til okkara næstu grannar.
Um Evropa verður farið til…
"Føroysk samfelagsfrøði – C-stig" er fyrsta samfelagsfrøðiliga lærubók, ið er skrivað beinleiðis til undirvísing á C-stigi í Føroyum. Bókin er skrivað av miðnámslærarum, ið kenna til málbólkin, samstundis sum hon heldur seg neyvt til innihalds- og førleikakrøv í…
"Føroysk samfelagsfrøði – C-stig" er fyrsta samfelagsfrøðiliga lærubók, ið er skrivað beinleiðis til undirvísing á C-stigi í Føroyum. Bókin er skrivað av miðnámslærarum, ið kenna til málbólkin, samstundis sum hon heldur seg neyvt til innihalds- og førleikakrøv í…
Ítróttur og heilsa Cástøði í verki
Ítróttur og heilsa C - ástøði í verki er ein grundbók til undirvísing í lærugreinini ítróttur og heilsa á miðnámi. Bókin tekur støði í, at lærugreinin fyrst og fremst er verklig. Kropsligu venjingarnar og spølini eru samantvinnað við ástøðiliga partin. Bókin leggur…
Veggjakortið ”Evropa” (Nám 2021) er eitt hæddarkort, sum er í stødd 1:5 000 000 (113 x 93 cm). Kortið er umsett úr enskum.
Eins og heimskortið hjá Námi, ”Heimurin”, er Evropakortið umsett úr enskum við støði í kortum hjá Collins Bartholomew, ið er heimsins elsta…
Ætlanin við tilfarinum HetjaFO er at geva næmingunum ástøðiliga og empiriska vitan um sálarfrøðiligar faktorar, sum ávirka, hvussu vit bera okkum at ímóti hvørjum øðrum. Bæði tá ið vit fremja hetjugerðir, og tá ið vit skaða hvønn annan ella bara lata standa til. Fyri at røkka…
Sýni & Dýpi 3 er triðja sBókaheild av trimum til lærugreinina føroyskt á miðnámi og er ætlað 3. ári í 3 ára A-stigi. Sýni og Dýpi 3 er upprunaliga givin út sum sBók, og alt, sum er í sBókini, er ikki við í pappírsútgávuni.
Bókin er í tveimum pørtum. Í fyrra…
Sálarfrøði - pBókLýsing av grundleggjandi leiðum og ástøði í sálarfrøði
Sálarfrøði - Lýsing av grundleggjandi leiðum og ástøði í sálarfrøði lýsir sálarfrøði sum vísindaøki í høvuðsheitum. Talan er fyri ein part um eina søguliga gjøgnumgongd og eina allýsing av sálarfrøði sum vísindagrein. Eisini verður komið inn á vísindahugsan meiri alment og…
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókmentir lýsir savnið málsligu menningargongdina frá fornenskum til alheimsenskt umframt framgongdina av ensktmæltum mentanum frá byrjan fram til dagin í…
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næmingunum tekur bókin fýra evni upp: Family, Social media, War, Religion.
Evnini verða viðgjørd í stuttsøgum, prosabrotum, yrkingum og yrkisteksti.…
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillagað danska útgávu, sum Vibeke Gade hevur skrivað, og forlagið Systime givið út.
Fransktbókin er tøk sum bæði sBók og pappírsbók. Pappírsbókin er ein skerd…
Mennandi sálarfrøðiSálarheilsa og trivnaður í verki
Bókin byggir á ástøði í positivari sálarfrøði, menningarsálarfrøði og neurosálarfrøði.
Hon gevur boð upp á, hvussu til ber at arbeiða øðrvísi við sálarheilsu og trivnaði í verki og harvið betra trivnað og sjálvsvirði hjá børnum og ungum – geva teimum betri…
Arbeiðsmarknaðurin er undirvísingartilfar í samfelagsfrøði í miðnámi. Nám, Føroya Arbeiðsgevarafelag og tey fimm arbeiðarafeløgini hava í felag staðið fyri útgávuni, sum Helgi Abrahamsen hevur skrivað.
Høvundurin hevur lagt stóran dent á at skriva tilfarið soleiðis,…
Sýni & Dýpi 2 er onnur sBókaheild av trimum til lærugreinina føroyskt á miðnámi og er ætlað øðrum árinum á 3 ára A-stigi.
Bókin fæst bæði sum sBók og sum pappírsbók. Pappírsbókin kostar 248,- kr, og sBókin kostar úr 78,-
sBókin kann keypast <a…
Sálarfrøði - sBókLýsing av grundleggjandi leiðum og ástøði í sálarfrøði
Sálarfrøði - Lýsing av grundleggjandi leiðum og ástøði í sálarfrøði lýsir sálarfrøði sum vísindaøki í høvuðsheitum. Talan er fyri ein part um eina søguliga gjøgnumgongd og eina allýsing av sálarfrøði sum vísindagrein. Eisini verður komið inn á vísindahugsan…
Pluss C er sBók í støddfrøði C.
Við sBókini Pluss C er alt á einum palli. Kjarnaøkini í námsætlanini, vera styðjað við m.a.:
- Grafteknara
- Roknara
- Samvirkinum amboðum til samanhangir millum variablar og…
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til føroyskt í 1832, og síðani eru fleiri týðingar og fleiri útgávur komnar av søguni.
Í hesi bók verður samvirkisnám (samstarvslæra) sett saman við nógvum pørtum úr floksleiðslu, m.a. hvussu tú skipar og stuðlar læritilgongdirnar hjá næmingunum og ger tær tilelvandi, og hvussu tú fært fyrimunir av at leggja dent á ítøkilig øki sum innrættan av flokshøli, eina…
FøroyakortT FDS100
Føroyakortið, sum er í stødd 1:100 000 (120x80 cm), er teknað í Føroyum. Á Føroyakortinum eru fleiri enn 1700 staðarnøvn, sum Staðarnavnanevndin hevur góðkent.
Umhvørvisstovan dagførir Føroyakortið fyri Nám. Skrivast kann á kortið, ið er laminerað og kann brúkast sum…
Sýni & Dýpi 1 er ein samvirkin bókaheild við tveimum bókum.
Bókin fæst bæði sum sBók og sum pappírsbók. Pappírsbókin kostar 248,- kr, og sBókin kostar úr 78,-
sBókin kann keypast
FysiologiGrundbók í arbeiðsfysiologi og venjingarfysiologi
Bókin er býtt upp í fýra høvuðspartar.
Fyrsti partur er um grundleggjandi anatomi, har rørslukervið verður gjøgnumgingið í høvuðsheitum.
Annar partur er ein gjøgnumgongd av grundleggjandi fysiologi og arbeiðsfysiologi. Hesir báðir partarnir eru ástøðiliga…
sBókin From where you areer ein samvirkin ensk grundbók við yrkistteksti og skaldskapi. Harumframt eru spurningar, upplestur við native speakers og sjónbandaupptøkur við serfrøðingum í ymsu evnunum.
Teksturin hevur fimm yvirskipað…
Sponsk Mállæra er ein byrjanarmállæra upp til B-støði í miðnámsskúlunum. Hon er skipað í paragraffir við frágreiðingum um málslig fyribrigdi, sum eru stuðlað við dømum á sponskum og føroyskum. Bókin fevnir um 115 blaðsíður og hevur ongar myndir. …
Marknaðarlæra (netútgáva)Søla og tænasta
Nettøka útgávan av Marknaðarlæruni er ein endurskoðað og nakað broytt útgáva av Marknaðarlæruni, sum kom út í 2002.
Útgávan, Marknaðarlæra, søla og tænasta, er ætlað næmingum, sum lesa marknaðarlæru á C-stigi á handilsskúlanum. Netútgávan kann eisini verða brúkt til…
VeðurlagsbroytingarAlmenn bók um veðurlagsbroytingar
Veðurlagið á jørðini er farið at broytast. Jørðin er hitnað, og vit vita nú við stórari vissu, at tað er av mannaávum. Vit kunnu eisini siga við stórari vissu, at veðurlags¬broytingarnar fara at halda fram og versna í komandi tíðum. Hesar broytingar stava frá tí, at vit…
Føroysk Bókmentasøga sigur frá bókmentum, sum føroyingar hava skrivað, og sum eru skrivaðar í Føroyum á føroyskum og donskum. Fyrsta bind røkkur frá víkingaøld til aldamótið 1900 og er skift í fimm partar, miðøld, skynsemisøld, upplýsingarøld, romantikkur og…
KlípiðMállæruvenjingar í enskum til miðnámsskúlan
Navnið Klípið er tikið úr grótlaðing. Bøgarðarnir, sum enn síggjast víða um í Føroyum, eru eitt tað vakrasta minnið, vit hava um forfedrar okkara. At hugsa sær tað arbeiði og tað nærlagnið, sum varð lagt í hesi bygningsverk. Stórir klettar, steinar og so klípi. Klípi eru…
Bókin Fíggjarstýring er ætlað næmingum, sum lesa virkisbúskap á hægsta miðnámsstigi á hægri handilsskúla. Bókin er hent hjá teimum, sum fara undir hægri lesnað í búskapi. Eisini er bókin hent hjá teimum, sum fáast við fíggjarstýring á virkjum og stovnum. Innihaldið er íløgur og…
Bókin Roknskaparfrøði er ætlað næmingum, ið lesa virkisbúskap. Bókin er hent hjá teimum, sum lesa HD ella annan framhaldslesnað. Eisini er bókin hent hjá grannskoðarum, roknskaparleiðarum og øllum teimum, sum fáast við roknskap.
Í formælinum sigur høvundurin Finn…
Hettar er ein nýggj og broytt útgáva, har serliga parturin um grindadráp er dagførdur, so hann samsvarar við mongu broyttu krøvini á økinum. Fløga við upptøku, har Vága Dansifelag kvøður Grindavísuna, er límað í bókini. Í bókini er Grindavísan, ið Christian Pløyen yrkti, sett…
Bókin viðger øll evni um føroyskan skattarætt á einum almennum stigi eftir lóggávu og rættarvenju, sum var galdandi 1. januar í 2009. Bókin er ætlað at verða brúkt sum lærubók og sum handbók hjá grannskoðarum og advokatum, eins og hjá øllum, sum arbeiða við skattafakligum evnum…


text:
Rinkusteinar
Innan fyri býlingin í Víkum í Oyndarfirði standa stutt frá landi tveir stórir steinar, sum altíð liggja og ridla aftur og fram; um tað er logn og silvitni og dýrd í sjónum, kennist tað, tá ið ein tráða er løgd av landi út á tann steinin, ið næstur er landinum, at hann onga tíð er stillur; sum vera man, ridlar hann harðari, tá ókyrra er í sjónum. Hesin kletturin er um fimm favnar høgur, fýra favnar langar og tríggjar breiður. Ikki er gott at skilja, hvussu tað kann bera til, at teir soleiðis kunna liggja og ridla aldur og alla ævi uttan at máast av grundini, teir standa á. Men søgnin sigur, at tað var ein gandakelling, sum gjørdi, at so er, og tað bar so til. Tvey víkingaskip komu til Eysturoyar, fólkini á teimum løgdu at landi, hvar bygdir vóru fyri, og rændu fæ og drupu fólkini. Teir høvdu verið í bygdunum fyri sunnan har eystan til á oynni, komu nú úr Fuglafirði og róðu allan vegin fram við landi; nú teir koma innan úr firði út móti bygdini í Oyndarfirði, kom kellingin út, gandaði skipini, so at tey umskapaðust til hesar stóru steinarnar, og hon dømdi tey til at standa har og rinka í allar ævir.
V.U. Hammershaimb: ”Færøsk Anthologi I”, 1891


text:
Gaia 4 - Grundbók
Náttúra og tøkni til miðdeild
Gaia 4, grundbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir um:
- grundbók
- arbeiðsbók
- lærarabók
- snar.fo/gaia
Gaia grundbók
Hvørt floksstig hevur sína grundbók. Hvør yrkispartur fevnir um grundtekstir og ískoytistekstir á ymsum torleikastigi, ið eru merktir við litkodu. Grundtekstirnir eru merktir við bláum. Tankin er, at allir næmingar skulu arbeiða við hesum tekstunum. Ískoytistekstirnir eru grønir (lættir) og reyðir (eitt sindur truplari). Haraftrat eru bøkurnar grundaðar á uppsløg. Tað merkir, at hvør tekstblokkur byrjar ovast í vinstru síðu og endar niðast í høgru. Hvørt uppslag er ein evniseind. Tað ber til at “leypa ískoytistekstirnar um”, tí uppsløgini eru leys av hvørjum øðrum. Hetta ger tilfarið lesivinaligari fyri næmingarnar. Bygnaðurin ger við hesum eisini, at tað ber til at hava eina smidliga differentieringsskipan.
Aftast í hvørjum kapitli eru eitt ella tvey uppsløg við samandrátti, faktaspurningum og uppgávum. Faktaspurningarnir eru settir soleiðis, at teir hava stutt og eintýðugt svar. Uppgávurnar eru fjølbroyttar, nógvar teirra hava fleiri enn eina loysn.
Grundbókin hevur:
- Greiðan stigvøkstur
- Vakrar fotomyndir og tekningar sum ríka um útsjónd og lætta um innlæring
- Nógv ítøkilig uppskot til undirvísingargongdir
- Einfaldar og ítøkiligar uppgávur til virksemi í flokkinum
- Faktaspurningar til allar kapitlar, sum væl kunnu brúkast til spøl og spurnakapping


text:
Ongar vørur
Sum gamla orðatakið sigur, neyð lærir nakna kvinnu at spinna.
Í meir enn túsund ár hava føroyingar yvirlivað ótemjandi veðurlag í rokmikla Norðuratlantshavinum. Óvissar forsøgnir fyri gerandisliga lívið hjá føroyingum - hvørt ein var fiskari, bóndi ella annað - hevur altíð borið við sær fjølbroyttar avbjóðingar. Hetta hevur gjørt føroyingar til serfrøðingar í at gagnnýta nátúrliga tilfeingið, sum er til taks. Her hava teir góðu 70.000 seyðirnir, ið ganga á biti á teim átjan oyggjunum og enn bera av í tali við einum góðum triðingi av fólkatalinum, víst seg at vera ein serstakliga gagnligur samgongufelagi ígjøgnum árini. Hesir ullintu vinirnir hava veitt ein týðandi fyrimun í dystinum um yvirliving eins og íblástur til aldargomlu siðvenjuna at spinna ull til tógv, binding og seyming - ein siðvenja, ið snýr seg um at fáa sum mest burtur úr tí ráa tilfari, sum er til taks.
Henda ríka søgan er byggisteinurin undir Navia, ið savnar sína føroysku ull frá staðbundnu bóndum landsins. Alt byrjaði við stjóranum Óla Kristian á Torkilsheyggi - ein endurnýggjari innan føroyska tógv- og ullaframleiðslu, sum í dag gongur í fótasporunum hjá langommu og langabba sínum. Navia varð stovnað sum partur av eini handilsskúlaverkætlan og byrjaði sum eitt lítið virki við tveimum túsundkrónuseðlum í eginpengingi. Í dag er Navia ein av leiðandi fyritøkunum innan tógv- og ullavinnu í Føroyum, eins og hon er kend á útlendska marknaðinum við útbreiðslu til fleiri lond altjóða.
Vørulisti felagsins er víður, og inniheldur Navia tógv eina blanding av avstralskari lambsull, shetlendskari og føroyskari ull eins og bummull og silki, og fevnir um 1-tráðað, 2-tráðað og 3-tráðað tógv, hosutógv eins og rátt føroyskt tógv. Navia troyggjurnar taka um somu tíð íblástur frá gomlu føroysku mynsturmentanin, samantvinnað við nútímans stílrákini, ið gera um seg.
Kundagrundarlagið hjá Navia fevnir um allar aldursbólkar, frá børnum til tey eldru, og sniðgevingin er nágreiniliga miðað eftir teim ávísu aldursbólkunum.
Ein onnur vørulinja hjá Navia er sermerkta Bindibókin - ein røð av sniðum og mynstrum, ið eru sett saman av einum toymi av lokalum bindikonum, ið eisini fevna víða um við atliti til egna bakgrund, frá fiskavirkisarbeiðarum til vælútlærdar sniðgevar, eins og aldur, frá 15 til 84. Tær fáa eina ásetta uppgávu, ið síðani verður framleitt við hond. Sniðgeving teirra verður myndað og vald burtur úr til stórframleiðslu eins og seld fyri seg. Mynstrini verða niðurskrivað og umsett til fleiri mál, íroknað danskt, svenskt, enskt og íslendskt.
Navia er errið av og leggur dent á at gagnnýta tey evnaríku fólkini, sum eru um felagið, runt um alt landið.
Í mun til føroysku ulluna er tess ríka innihald av lanolin um somu tíð eitt sermerki, ið ger tógvið og troyggjurnar vatnfrávísandi. Lanolinið svinnur tó undir longdari vasking eins og vanligum sliti. Við hesum í huga framleiðir Navia sítt egna vørumerki av ullasápu til maskin- og hondvask, ið inniheldur lanolin, og sum bæði viðger og reinsar vøruna.
Vit vóna, at tær dámar vørur okkara, og ert tú vitjandi heima á klettunum, hygg endiliga framvið og gagnnýt tax-free møguleikan í handlum okkara!


text:
Fiskaaling
Fiskaaling er eitt slag av havbrúki, har man alir upp ymisk sløg av fiski við tí endamálið at framleiða føði, sum oftast er talan um mannaføði, men djóraføði verður eisini framleidd úr alifiski. Alifiskur ið verður útfluttur úr einum landi í annað ella onnur lond, má verða fysta flokks vøra. Man veit um fiskaaling langt aftur í tíðina, heilt aftur til umleið 2500 fyri Krist í Kina.
Í Føroyum er laksaaling tað sum er mest vanligt og sum higartil hevur havt best úrslit. Laksaaling er ein sera týðandi partur av føroyskum útflutningi. Fiskaaling verður brúkt kring allan heimin bæði í feskum vatni og í sjónum. Tá talan er um aling av sjónum, so er tað sum oftast inni á firðum og vágum, ið alingin fer fram og har bestu úrslit fáast.
Keldur[rætta | rætta wikitekst]


text:
Í støðum var løtan gandakend, men alla tíðina hugnalig og vøkur, tá kirkuráðið í Kvívík og prestur Theodor Eli Dam Olsen bjóðaðu til Leonard Cohen kvøld í Kvívíkar kirkju nú fríggjakvøldið.
Vit komu í kirkjuna næstan hálvan annan tíma áðrenn konsertina, tí vit vildu tryggja okkum pláss til hesa forkunnugu mentanaruppliving. Tað vísti seg at vera eitt gott hugskot, tí tá konsertin byrjaði kl. 20.30 var kirkjan á tremur við fólki. Hvørt pláss var tikið, og hóast stólar stóðu framvið øllum bonkunum og forkirkja og loft vóru á tremur, so kundi Heini Holm frá kirkjuráðnum boðað frá, at eini 100 fólk vórðu vend í hurðini. Hesi og onnur hava møguleika at uppliva konsertina, tá hon verður endurtikin í kvøld.
Heini Holm legði sjálvur fyri við at biðja inngongubøn, og henda bøn legði støðið fyri kvøldið. Eg veit meg ikki hava hoyrt eina betri inngangsbøn, so nærverandi og viðkomandi borna fram, at man kendi seg veruliga vælkomnan í kirkju. Tað sama kann sigast um útgongubønina hjá Heina, ið savnaði tiltakið upp, og á ein hugnaliga hátt sendi okkum heim uppfylt av tónleiki og eisini andaliga ríkari.
Millum inngongubøn og útgongubøn var kvøldið bygt upp við tónleiki og hugleiðingum, bólkurin legði fyri við frálíka Suzanne, og The Story of Isac, áðrenn Theodor Eli hugleiddi um tekstirnar hjá Cohen, andaligheitina í tekstunum og innihaldið. Framløgan var hugtakandi, vitug, men eisini stuttlig. Theodor er ein framúr forteljari og vitugur maður, og hann vísti stórt innlit í tekstheimin hjá Cohen.
Hanus G. Johansen, Edvard Nyholm Debes, Kim Hansen, Petra Iversen og Anna Maria Olsen skiftust at syngja og í besta Cohen stíl vóru kvinnuligu kórrøddirnar markantar í ljóðmyndini, og tað skal eingin ivi vera um, at songkvinnurnar stóðu fyri bestu avrikunum. Kórrøddirnar vóru forførandi og góvu songunum flog. Men besta løtan var tá Anna Maria Olsen sang eina so ófatiliga vakra útgávu av Hallelujah, at tárini trillaðu niður eftir nógvum kinnum. Anna Maria hevur øgiliga gott tak á sínari rødd og sang sangin við eini blandi av skroypiligheit og totalari kontrol, sum tyktist nærum gandakent.
Hvørki Hanus, Edvard ella Kim hava røddir, ið minna um Cohen, so teirra útleggingar av songunum blivu teirra egnu, og soleiðis skal tað eisini vera. Allar framførslurnar vóru tó inniligar. Hanus er tann av hesum, ið hevur sterkast karakter í røddini, og tí var tað eisini hann, ið sang flest sangir, og av mannfólkarøddunum eisini tann, ið hóskaði best til hendan tónleikin, ið vanliga verður sungin av sera markantu røddini hjá Cohen.
Lagavalið fór altíð at vera trupult, tá man hevur við ein listamann, sum Cohen at gera. Hann hevur verið virkin síðan miðskeiðis í sekstiárunum, so lagaskatturin er so stórur í vævi, at trupult er at velja út. Av teimum ellivu løgunum, ið tey spældu, vóru sjey av fyrstu útgávunum hjá Cohen, ið komu út í árunum 1967-71. Av hinum vóru trý av Various Positions frá 1984 og eitt av Dear Heather frá 2004.
Hetta merkti, at ikki ein sangur var av kanska trimum teimum sterkastu og nógv best dámdu útgávunum hjá Cohen, I’m your man, The Future og Ten New Songs. Hetta er uttan iva eitt tilvita val, men hvussu skilagott valið var, loyvi eg mær at ivast í. Hesar tríggjar útgávur eru á tremur við sangum, har samspælið millum røddina hjá Cohen og kórkvinnurnar er berandi. Meðan tað sama ikki kann sigast, um fleiri av songunum, ið tey valdu at spæla. Tá júst kórkvinnurnar vóru sterkasta pettið í hesum putlispælinum, var tað eitt sindur harmiligt.
Men tað sagt, so var tiltakið sera væleydna og styrkin í løgunum, gjørdi, at sjálvt tá onkur av meira ókendu løgunum vórðu spæld, sótu vit bergikin og lurtaðu.
Tílíkar kirkjukonsertir eru framúrskarandi, tí tær eru við til at geva kirkjunum relevanst í einum heimi, har andaligheitin ofta verður sett afturum okkara materiella trummirum. Stórt rós til prestar og kirkjuráð í Norðurstreymoy, ið skipað fyri tílíkum tiltøkum.
Bólkurin var mannaður av:
Hanus G. Johansen á gittara og sangi
Edvardi Nyholm Debes á kontrabassi, klokkuspæli og sangi
Kim Hansen á klaver og sangi
Petru Iversen á slagverki og sangi
og Annu Mariu Olsen á slagverki og sangi
Hesir sangir vórðu spældir á konsertini:
Útgáva: Songs of Leonard Cohen 1967
Suzanne
One of us cannot be wrong
So long Marianne
Útgáva: Songs from a Room 1969
The story of Isac
Bird on a wire
It seems so long ago Nancy
Útgáva: Songs of Love and Hate 1971
Famous blue raincoat
Útgáva: Various Positions 1984
If it be your will
Hallelujah
Dance me to the end of love
Útgáva: Dear Heather 2004
Undertow


text:
Stefan Casta
Stefan Casta er svenskur tíðindamaður og rithøvundur, føddur í 1949 í Vadstena og vaks upp í Norrkøping; frá uml. 1980 búsitandi í Skåne. Stefan byrjaði sum sjónvarpsmaður, men er nú rithøvundur burturav. Í 1999 vann hann stóru svensku bókmentavirðislønina Augustpristet fyri bókina Spelar død, og í 2000 fekk hann fyri somu bók Nils Holgersson heiðurlønina, sum rithøvundar flestir tráa eftir. Hann hevur eisini vunnið Astrid Lindgren virðislønina í 2002.
Yndisbók sína sigur Stefan vera Summarið við Mary-lou, sum kom út á svenskum í 1997, á føroyskum í 2002 í týðing eftir Jákup í Skemmuni. Stefan Casta situr nú í sæti 13 í svenska Barnabókaakademinum.


text:
Valdagin 10. november var eisini val til eldraráðið á Skálafjørðinum. 5 limir sita í ráðnum, sum hevur skipað seg soleiðis:
Pætur Gunnarson Rasmussen, formaður.
Henning Bøgesvang, næstformaður.
Alfred Olsen, ritari.
Alma Poulsen, ráðslimur.
Kára Rasmussen, ráðslimur.
Kára umboðar Sjóvar kommunu, Alfred umboðar Nes kommunu og Pætur, Henning og Alma umboða Runavíkar kommunu.
Sambært løgtingslóg no. 19 frá 7. apríl 2014 um heimatænastu, eldrarøkt v.m. er ásett í § 6, stk. 2, at kommunurnar kunnu seta á stovn eldraráð í økinum, sum verða tikin við upp á ráð, tá avgerðir og umskipanir innan økið skulu fremjast.
Samsvarandi lógarheimildini valdu kommunurnar við Skálafjørðin – Nes, Sjóvar og Runavíkar – at skipa eitt felags eldraráð fyri allan fjørðin, svarandi til tað økið, sum Roðin fevnir um og varðar av. Kommunurnar hava eftir valið, sum lógin og viðtøkur Roðans fyriskriva, valt eitt politiskt stýri, sum vegna hesar stjórna samtakinum og hava ábyrgdina fyri Roðanum, m.a. búskapinum í samtakinum í mun til tær játtanir, sum veittar verða økinum úr kommunukassunum.
Eldraráðið hevur sínar egnu viðtøkur, men í mun til kommunurnar, stýrið og dagligu leiðsluna hevur eldraráðið ein ráðgevandi leiklut. Ráðið er valt fyri eitt 4 ára skeið.
Fríggjadagin var ráðsfundur í hølunum hjá Vesturskini á Toftum. Jóngerð Guttesen, leiðari Roðans, greiddi frá virkseminum, og stýrisformaðurin, Tórbjørn Jacobsen, greiddi frá ymsum viðurskiftum Roðanum viðvíkjandi. Greitt var, at partarnir eru sinnaðir at fara undir eitt stimbrandi samstarv, teimum eldru til fyrimunar.
ES: Myndin er tikin fríggjadagin og frá vinstru síggjast: Pætur, Alma, Alfred, Kára og Henning.


text:
Arbeiðsuppgávur
Arbeiðsuppgávur hjá heilsurøktarum
Heilsurøktarar veita borgarum røkt og sjúkrarøkt og teir geva fyriskipaða viðgerð.
Heilsurøktarar arbeiða heilsufremjandi og sjúkufyribyrgjandi og hjálpa borgarum við at skapa innihald í gerandisdegnum. Í øllum røktar- og stuðulsuppgávum leggja heilsurøktarar stóran dent á at stuðla fólki í at vera so virkin sum gjørligt, soleiðis at allir førleikar og sansir verða varðveittir sum longst.
Í samstarvi við aðrar fakbólkar arbeiða heilsurøktarar við millum annað endurvenjing, sjúkrarøkt og aktivering.
Heilsurøktarar stuðla, ráðgeva og samstarva við avvarðandi.
Heilsurøktarar arbeiða við fólki í øllum aldri; og teir arbeiða bæði sjálvstøðugt og samstarva við aðrar fakbólkar á almanna- og heilsuøkinum.
Heilsurøktarin er útbúgvin til at síggja heildarmyndina í røkt og umsorgan og kann sjálvstøðugt útinna sjúkrarøktaruppgávur og veita vegleiðing.
Heilsurøktarin kann leggja til rættis og gera umsorganar- og aktiverandi uppgávur, sum bøta um heilsuna og trivnaðin hjá borgaranum.
Heilsurøktarin arbeiðir við gomlum og sjúkum fólkum og fólki við breki á eitt nú sjúkrahúsi, røktarheimum, sambýlum og heima hjá borgaranum.
Heilsurøktarin kennir sjúkueyðkennini uppá tær mest vanligu sjúkurnar (somatisku og psykiatrisku) og kann lærast upp til at taka sær av serligum uppgávum.
At vera heilsurøktari krevur, at tú ert sjálvstøðug/-ur og tekur initiativ. Tú skalt kunna meta um støðuna og handla og hava góð samstarvsevni. Tú skalt hava forstáilsi og áhuga fyri fólkum, ið hava tørv á røkt og umsorgan.
Annað
Heilsurøktarar starvast millum annað sum leiðarar, deildarleiðarar, samskiparar og praktikkvegleiðarar.


text:
Álitisfólkaskipan
Stk. 1. Á einum arbeiðsplássi hava starvsfólkini rætt til at velja eitt álitisfólk og varaálitisfólk um viðkomandi umboðar minst 5(3) starvsfólk sett eftir hesum sáttmála.
Stk. 2. Til álitisfólk kunnu bert velja tey, ið hava fulltíðarstarv (alt. arbeiða sum fastlønt).
Stk. 3. Valið hevur ikki gildi, fyrr enn felagið hevur góðkent tað og boðað leiðsluni á avvarðandi stovni frá. Henda fráboðan eigur at verða gjørd í seinasta lagi 14 dagar eftir valið. Avvarðandi stovnur hevur rætt at mótmala valinum til felagið, um hetta hendir innan 14 dagar eftir, at avvarðandi stovnur hevur fingið valúrslitið. Hvørja ferð álitisfólk verður valt, kann stovnurin tó bara mótmæla tvær ferðir.
Stk. 4. Álitisfólkið hevur skyldu til at ansa eftir at lógir, sáttmálar, fyriskipanir, mattíðir o.a. ið er galdandi fyri arbeiðsplássið, sum heild verða hildin og skal virka fyri best møguligum samarbeiði starvsfólkanna og leiðslunnar millum.
Stk. 5. Álitisfólkið hevur rætt og skyldu til at tingast við deildar- og stovnsleiðsluna um øll mál, sum felagið og starvsfólkið á avvarðandi arbeiðsplássi áleggja álitisfólkinum.
Stk. 6. Eru álitisfólkið og starvsfólk ikki nøgd við avgerð leiðslunnar eftir loknar samráðingar, skal málið leggjast fyri felagið.
Stk. 7. Tá ið talan er um setan ella uppsøgn av starvsfólki, skal leiðslan samráðast við álitisfólkið á avvarðandi arbeiðsplássi. Verða partarnir ikki samdir, skal málið leggjast fyri felagið.
Stk. 8. Álitisfólkið skal – í samráð við stovnin – í arbeiðstíðini hava møguleika at taka sær av málum, ið viðvíkja starvsfeløgum ella arbeiðsviðurskiftum á avvarðandi arbeiðsplássi.
Tá álitisfólk søkja um at koma á álitisfólkaskeið, skulu umsóknir viðgerast við valvild.
Stk. 9. Um starvsfólk er valt í nevnd í felagnum, skal tað hava rætt til at gera felagsarbeiði í arbeiðstíðini – við løn. Um felagsarbeiði fellur á ein frídag, verður givin ein nýggjur frídagur.
Stk. 10. Verður álitisfólk uppsagt, skal uppsøgnin viðgerast millum felagið og arbeiðsgevaran.
Við uppsøgnini skal fylgja holl skrivlig grundgeving fyri uppsøgnini. Henda grundgeving verður grundarlagið undir fundinum millum felagið og arbeiðsgevaran. Metir felagið uppsøgnina ógrundaða, skal álitisfólkið halda fram í starvinum sum álitisfólk.
Verjan hjá álitisfólki heldur áfram í 2 ár aftaná at tað er farið frá sum álitisfólk.
Rættindini í hesum stykki eru eisini galdandi fyri nevndarlimir og varðaálitisfólk.
Stk. 11. Tann, sum verður vald/ur til forkvinnu/formann í felagnum hevur altíð rætt til at fáa farloyvi uttan løn, og hevur stovnurin skyldu at hava starv til viðkomandi, tá ið formanstíðin er úti.


text:
Eingin nýskipan soleiðis at heimaflotin kann standa seg betur og er hetta tann parturin av flotanum í er ringast fyri sigur Jógvan Skorheim.
Men fer eftir øllum har tað gongur gott, men samstundis ger man einki fyri at hjálpa teimum í eru ringast fyri. Einasta nýbrot er, at vit nú skulu fara frá fiskidøgum til kvotur og er hetta tað sum vinnan als ikki ynskir.
Hvat hevur man gjørt fyri at tryggja fleiri rættindi til heimaflotan ?
Video 24.FO
Skoreim-Hogni2017Fiskivinna from 24fo.net on Vimeo.
Hvar í nýskipaninini eru møguleikar hjá heimaflotanum at styrkja seg spyr Jógvan Skorheim. Fiskimálaráðharrin greiðir frá at tað er ein sorgarsøga við botnfiskinum undir Føroyum. Og tosar um útróðrarflotan og eina betri stovnsrøkt so fáa vit betur fiskiskap eftir hýsu og toski, viðari sigur fiskimálaráðharrin at tey hava útvega nógv nýggj rættindi. Og meir enn undanfarnar samgongur hava megna. Og nú eru samráðingar og royna vit at fáa enn fleiri rættindi. Men sigur hann at enda, at stovnsrøkt kann bjarga heimaflotanum.
Skriva hevur Óli M. Lassen ábýrgdarstjóri á 24.fo og reiðari – Des. 2017


text:
Í 2018 vóru 9,44 milliardir útgoldnar í lønum. Tað 5,4% meira enn í 2017. Hetta skrivar Hagstovan á heimasíðini.
Tølini fyri lønargjaldingarnar fyri 2018 eru nú tøk í Hagtalsgrunninum, útgreinaði á kyn, vinnugrein og bústaðarøki hjá løntakarum.
Myndin niðanfyri vísir lønargjaldingarnar fyri bæði kyn. Kámu strikurnar vísa útgoldnu lønirnar og sterku strikurnar vísa gongdina ella trendin fyri bæði kynini.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjaldingarnar hjá løntakarum eftir bústaðarøki.
(trýst á myndirnar, so tær gerast størri og tú kanst blaða millum hesar)
Stutt um lønargjaldingarnar
Lønargjaldingar eru A-skattskyldugar lønir, sum fyritøkur við heimstaði í Føroyum gjalda. Hagtølini fevna bara um løn fyri útint arbeiði. Aðrar samsýningar og útgjøld, so sum veitingar og eftirlønir eru ikki roknaðar uppí.
Allar lønargjaldingar, sum lúka oman fyri nevndu krøv, verða taldar uppíuttan mun til um lønarmóttakarin er føroyingur ella útlendingur.
Stutt um trendin
Við trendinum faá vit eina róligari mynd, ið ger tað lættari at síggja ta undirliggjandi langtíðargongdina í lønargjaldingunum.
Trendurin er eins og árstíðarjavnaði tøl reinsaður fyri árstíðaravvik, sum t.d. afturvendandi sveiggj í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Í trendinum er harumframt lagt upp fyri øðrum óreglusemi í mánaðarligu tølunum.


text:
Ongin samskipari til rehabilitering og ófullfíggjaðar rehabiliteringsætlanir
28. september 2018
Rehabilitering í Føroyum virkar ikki sum ein tvørfaklig skipan í heilsu- og almannaverkinum, og ongar fullfíggjaðar rehabiliteringsætlanir verða gjørdar fyri sjúklingin. Ongin tvørfaklig samskipan er millum ymsu økini í heilsuverkinum og almannaverkinum, heldur ongin skipað ráðgeving, og tí er ógjørligt at gera ein samanhangandi og málrættaðan innsats fyri sjúklingin, og tí mugu tey avvarðandi taka yvir leiklutin sum samskipari
Vantandi tvørfaklig samskipan í heilsu- og almannaverkinum
Felags fyri øll óhjálpin og avvarðandi er, at tey fáa ikki tað teimum tørvar, og vanliga fyriliggur als ongin tvørfaklig rehabiliteringsætlan.
Skal ein t.d. hava 4 ferðir fysioterapi um vikuna, verður hægst veitt venjing 2 ferðir, og í feriu er nærum onki. Taluundirvising verður ikki veitt - so at endurvinna møguleikan at samskifta er nærum ógjørligt.
Hægsta ynskið hjá sjúklinginum er at koma fyri seg aftur, og fáa møguleikan at verða maki og foreldur aftur, og at sleppa til arbeiðis, ella út í samfelagið - kanska ikki í sama mun sum áður, men út millum onnur fólk at virka.
Ongin skipan tekur hond ella ábyrgd av óhjálpnum ella familjuni - søkjast skal í hvørjum einstøkum føri.
Vit kunnu ikki halda fram við at bjóða okkara sjúklingum og teirra avvarðandi hesar umstøðurnar.
Ófullfíggjaðar rehabiliteringsætlanir
Tað, sum óhjálpin og avvarðandi hava tørv á er ein rehabiliteringsætlan frá sjúkrahúsinum ella tí eind, sum varðar av økinum.
Henda rehabiliteringsætlan eigur greitt at vísa, hvønn tørv sjúklingurin hevur, s.s. fysioterapi, ergoterapi, taluundirvísing, psykolog, sosialráðgeving, kostráðgeving, persónliga røkt og stuðul, heimahjálp, sjúkrarøkt, hjálpartól o.a. fyri at koma fyri seg aftur. Tá sjúklingurin verður útskrivaður av sjúkrahúsinum, skulu øll hesi viðurskifti verða lýst og raðfest. Endamálið má greitt verða, at tað er gerandisdagurin hjá sjúklinginum, sum er í fokus.
Sjálvt um eitt eiti av einari rehabilteringsætlan fyriliggur, so er ongin trygd fyri, at henda verður fylgd ella gjøgnumførd - hetta vegna vantandi tvørfakliga innsatsin og vantandi játtan.
Starvsfólkini standa fyri skotum
Vit hava nógv sera dugnalig starvsfólk. Heldur ikki kunnu vit bjóða hesum starvsfólkunum í Sjúkrahúsverkinum, Almannaverkinum og ymisku støðunum, ikki at kunna veita nøktandi tænastur til teirra viðskiftafólk.
Vit síggja tíverri stóra starvsfólkútskifting innan flest øll hesi øki. Ein av orsøkunum til, at tey siga upp er, at tey klára ikki at liva við, hvussu líðingarnar og umstøðurnar eru úti í samfelagnum - og tey fáa ikki veitt neyðugu hjálpina.
Yvirflóð av pengum í almennu kassunum
Ongantíð hava vit havt so nógvan pening í okkara samfelag sum nú - ja, almennu kassarnir flóta yvir í peningi.
Men hóast yvirflóð av pengum kunnu vit metast sum eitt uland á rehabiliteringsøkinum í mun til okkara grannalond. Tað er tí ikki í lagi, at rehabilitering ikki verður raðfest politiskt.
Politiskir málsetningar og raðfestingar skulu til
Tørvur er á politiskum málsetningum og raðfestingum, sum tryggja øllum óhjálpnum borgarum eina skipaða rehabilitering.
Hetta er neyðugt skulu vit framhaldandi kalla okkum eitt vælferðarsamfelag, har øll skulu hava tað gott og kunnu trívast.
Rósa Samuelsen
Greinar:
Les meira: Avvarðandi hokna undan arbeiðsbyrðuni
Les meira: Óskipað rehabilitering - óhjálpin detta niðurímillum
RN
Aftur


text:
- 20 juni 2021
Kvívíks Jógvansa hav
Tað eru tvey høv við Gjógv: Kvívíks Jógvansa (Joen Danielsen, 1843-1926) hav og havið hjá Pæturi í Sámalsstovu (Peter Pauli Joensen, 1842-1922). Kvívíks Jógvansa hav lá heimi í Dalagerðinum – stutt heiman fyri Krossarnar – men nú liggur tað undir Lonarhúsunum. Eg minnist ein dagin sum smádrongur, at pápi skar torv heimi á Krossum. Mads í Gamla Pakkhúsi (Mads Joensen, f. 1909) skar eitt sindur heimari, og eg gekk bara har og mól. Hann rópar á meg og sigur, at nú skuldi hann vísa mær Kvívíks-Jógvansa hav. Hann so gjørdi, og so lyfti hann eisini havinum, tað minnist eg so týðuliga.
Símun á Grótheyggi (Símun Fríðheim, fyrr Justinussen, f. 1914) fortaldi um pápa sín, Justinus á Grótheyggi (Justinus Justinussen, f. 1882), at hann einaferð tók Kvívíks Jógvansa hav upp á knøini og helt fyri: “Skamm fái fjallskipanin í Dalinum.”
Havið hjá Pæturi í Sámalsstovu
Havið hjá Pæturi í Sámalsstovu hevur ligið í Nýggjagarði (á Fløtum) – í fjórðu jarnstyttu niðan fyri vegin. Tað er merkiligt, at teir hava lagt havið í garðin og enntá borað eina jarnstyttu niður í tað. Merkið av jarnstyttuni sæst enn. Nú er garðurin avdankaður, og havið liggur stutt uttan fyri garðin.
Í gomlum døgum ráddi um at vera sterkur, tí tað mesta arbeiðið var kropsligt. Tað er ein farin tíð. Ein gamal gjáarmaður tekur soleiðis til: “Fyrr var maður mettur eftir styrki, men nú verður maður mettur eftir, hvussu nógvar fløgur hann hevur givið út.”
Í 1980unum sendi Bjørgfinnur Nielsen spurnarbløð út í sambandi við innsavnan av høvum í Føroyum. Hann legði spurnarbløðini inn í Mondul - eitt tíðarrit, ið kom út ta tíðina. Nøkur spurnarbløð komu aftur, og eitt av teimum var hetta frá Hans Kristiansen, læraranum, ið sæst niðari á hesi síðuni. Hans var serliga greiður, tá ið hann festi eitthvørt á blað, og tað sæst eisini skilliga í hesi frágreiðingini.
Bjørgfinnur eigur tøkk fyri, at eg slapp at brúka svarið. Høvini áttu at sæð betri dagar og komið á hóskandi stað. Minnisvarðarøkið hevði kanska verið eitt boð. Pláta við t.d. navni og vekt átti at verið fest á tey. Ein uppløgd uppgáva fyri Gjómann.


text:
Hjúnini Francesco og Anja Mazuhn keyptu summarhús í Føroym fyri átta árum síðani, og nú hevur Francesco stovnað virki, ið virkar úr føroyskari ull
Føroyska ullin hevur eitt stórt virði, og tað er stórt spell, at hon verður brend. Tað heldur týski Francesco Mazuhn, sum saman við konuni Anju, nú í summar hava handil við egnum ullavørum í gamla skúlanum í Elduvík.
Hjúnini keyptu fyri átta árum síðani summarhús í Elduvík, og alskurin til Føroyar er bara vaksin. Men Francesco, sum ofta er við á fjalli, gjørdist bilsin av, at stórur partur av ullini verður brend. Tí tók hann fyri tveimum árum síðani stig til virkið Nordic Wool Company, sum virkar hágóðsku toy og vørur úr føroyskari ull á smáum verkstøðum í evropa.


text:
Finnland
Finnland (finskt: Suomi) er lýðveldi í Norðurevropa. Finnland hevur mark við Noreg í norðri, Svøríki og botnisku víkina í vestri, Eystrasalt í ein útsynning Finnlandsfjørðin í suðri og Russland í eystri. Finnland er norðasta sjálvstøðuga land í heiminum eftir Ísland.
SøgaEdit
Í øldir var Finnland undir svenskum yvirvaldi (Hertugadømið Finnland), til tað kom undir Russland í 1809. Finnland gjørdist sjálvstøðugt land í 1917.
PolitikkurEdit
Samkynt hjúnabandEdit
Ríkisdagurin í Finnlandi samtykti 28. nov. 2014 við teprum meiriluta eitt uppskot um at loyva hjúnaband millum persónar av sama kyni.[1] Uppskotið um sokallað kynsneutralt hjúnaband varð samtykt við 105 atkvøðum fyri og 92 ímóti.[2] Síðan 2002 hevur skrásett parlag verið ein møguleiki í Finnlandi, men í 2014 fóru lógarsmiðirnir eitt fet víari. Finnland hevur verið einasta av teimum fimm stóru Norðurlondunum, har samkynd ikki kundu ganga saman í hjúnalag.[3] Lógaruppskotið í 2014 var eitt úrslit av einum sokallaðum borgaratiltaki fyri javnbjóðis hjúnabandslóggávu. Upp móti 170.000 undirskriftir vórðu savnaðar og latnar ríkisdagsformanninum í 2013. Sambært finskari lóg skal ríkisdagurin viðgera ein spurning, ið savnar minst 50.000 undirskriftir. Í juni mánaði í 2014 varð uppskotið havnað í eini tingnevnd, men uppskotið varð kortini lyft víðari inn í ríkisdagssalin, sum tók avgerð sína í spurninginum 28. nov. 2014.[4]
MentanEdit
Finska mentanin er ólík mentanini í hinum Norðurlondum, og finskt er ikki skylt við norrønu málini. Finnar lýsa mentan teirra við trimum orðum "sauna, sisu og náttura" Orsakað av stødd Finnlands er finska mentanin landafrøðiliga deild upp. Í Finnlandi er ein sera sterk smáttumentan. Finnar fara út í smáttur sínar, hvørjaferð tíðin loyvir tí. Hesar smáttur eru sum oftast staddar við sjógvin ella við eitt av mongu vøtnunum í Finnlandi
TónleikurEdit
Í mun til fólkatalið hevur Finnland mest tungmálmsbólkar í heiminum.
Til dømis kunnu nevnast bólkar sum HIM, Nightwish, Children of Bodom og Stratovarious.
Eisini kann nevnast at kendi DJ'urin Darude kemur úr Finnlandi.
Innan rokktónleik eru The Rasmus, celloleikandi bólkurin Apocalyptia og 70'ára-bólkurin Hurriganes helst tey kendastu nøvnini.
Fyrsti finski bólkurin, sum fekk altjóða viðurkenning, var rokkbólkurin Hanoi rocks.
Finnar luttaka í evropeisku sangkappingini Eurovision. Tað hevur ikki gingið teimum væl, undantikið í 2006, tá ið tungmálmsbólkurin Lordi
gjørdist sigursharri.
LandfrøðiEdit
Størsti parturin av landinum er skógur, har fura, grann og bjørk vaksa. Kavin liggur næstan allan veturin.
Stórir partar av Finnlandi eru skógvaksnir, og har eru mong vøtn, tí at skriðjøklarnir gróvu djúpar lægdir í lendið í seinastu ístíð.
BúskapurEdit
Mesta fólkið livir av jarðarbrúki og skógbrúki. Tað er so í Finnlandi, at til hvønn garð liggur eitt strekki av skógi, og hetta gevur ofta líka nógv av sær sum tað, fólkið fær burtur úr jørðini. Um summarið verða neytini rikin á skógin. Kornsløgini, tey dyrka í Finnlandi, eru mest bygg og havri, men tey velta ikki sørt av hveiti. Inni í landinum kann tað ofta henda, at hann legst við náttarfrosti, tá ið akrarnir eru farnir at næla, og so er alt strevið burturspilt. Kornið stadnar ikki allastaðni á bønum, so teir mugu turka tað inni. Eplum og rótum verður nógv velt av. Røturnar verða brúktar til neytini. Neytatalið í Finnlandi er heilt stórt, og tey kirna væl av smøri. Skógbrúkið hevur ovurhonds nógv at týða fyri finnlendingar; um tveir triðingar av landinum er skógvaksið, og væl ber til at floyta viðin eftir áunum, sum renna millum tey ymsu vøtnini; kortini kann tað henda, at stórir fossar eru á vegnum, og tá ber ikki til, men so hava teir grivið gryvjur millum vøtnini. Hægsti fossurin í Finnlandi eitur Imatra: har er bygt stórt elverk. Tað eru ikki bara stórvið og borðvið, teir flyta út úr Finnlandi. Nøgd av viði, helst av tí, sum lítið virði er í, verður gjørt til pappír, og Finnland flytur pappír út í stórum; krosslineri flyta teir eisini nógv út av; finskir svávulpinnar eru væl kendir. Í nýggjari tíð verður nógvur viður nýttur í klædnagerð (kunstsilki, eisini kallað rayon). Kol ella olja finst ikki í landinum, men fossamegín trýtur ikki, so teir brúka elkraft til drívmegi á ídnaðarvirkjunum. Eitt sindur av jarni er í landinum, men ikki nóg mikið til egið brúk; harafturímóti er væl til av kopari.
Hygg eisini atEdit
KeldurEdit
- ↑ http://www.theguardian.com/world/2014/nov/28/finland-legalises-gay-marriage
- ↑ http://blog.foreignpolicy.com/posts/2014/11/28/finland_becomes_an_unlikely_battleground_for_same_sex_marriage_debate
- ↑ http://www.reuters.com/article/2014/11/28/us-finland-gaymarriage-idUSKCN0JC0YX20141128
- ↑ http://www.huffingtonpost.com/2014/11/28/finland-gay-marriage_n_6235690.html


text:
Steypakappingin, kvinnur:
Avgerðin fellur: KÍF ella Ternan... ella Dráttur?
Avgerðin fellur: KÍF ella Ternan ... ella Dráttur! – Ja alt kann henda, tá KÍF og Ternan spæla seinasta dystin í bólki 1 í steypakappingini í kvøld.
Tvey lið í bólkinum koma víðari til hálvfinalurnar, og Fleyr hevur vunnið rættin sum nr. 1 í bólkinum.
Undan dystinum í kvøld liggur Dráttur á 2. plássi við 4 stigum, meðan KÍF og Ternan bæði hava 2 stig. KÍF hevur ein settmun upp á -1, meðan Ternan hevur ein mun upp á -2.
Vinnur KíF dystin, eru tær víðari saman við Fleyr, men um Ternan vinnur 3-0 ella 3-1, so hava tær bjargað sær hálvfinaluna, men um Ternan vinnur 3-2, so verður tað Dráttur, sum framvegis er við í steypakappingini.
Í landskappingini liggur KÍF á øðrum plássi, meðan Ternan liggur á 8. plássi.
Dysturin verður leiktur kl. 20,00 í Høllini í Kollafirði í kvøld, hóskvøldið 5. januar.


text:
Tíðindi
Tjóðveldi á vitjan í Heilsuhjálparafelag Føroya
Við støði í framløguni hjá Búskaparráðnum, vildi Tjóðveldi hoyra okkara sjónarmið, um viðurskiftini á eldraøkinum.
Tosað bleiv um útbúgving við løn, fyri heilsuhjálparanæmingar, hægri starvsfólkanormering, løn, styttri arbeiðsviku, avbjóðingar við niðursettum brøki og nógv annað.
Fyri okkum sum felag, hevur tað týdning, at bæði politiska skipanin, arbeiðsgevarin og fakfeløgini arbeiða saman, um at loysa hendan gordiska knútin.
Ein góður, gevandi og viðkomandi fundur, har tað greitt merktist, at øll umboðini í Tjóðveldi, vóru veruliga áhugaði, at finna loysnir á hesum álvarsligu arbeiðsmarknaðarmálum.


text:
Hvat er flipped Classroom?
Í stuttum kann sigast, at við flipped classroom býtir ein um uppá heimaarbeiðið og skúlaarbeiðið. Næmingarnir fáa vegleiðing og vitan um eitt evni heima. Her er mest vanligt at nýta videobrot. Síðani arbeiða tey við "heimaarbeiðinum" í skúlanum. Tvs. at tey loysa uppgávur. Sostatt verður tann gamli hátturin at undirvísa "vendur á høvdið".
Í skúlanum á Giljanesi er tað serliga í støddfrøði, at fleiri lærarar nýta henda undirvísingarhátt.
Niðanfyri er leinkja til savnið av videobrotum til Flipped Classroom í støddfrøði:


text:
Konuni til vildar
Deyða hondin
Deyða hondin fer fram nær við Egdon-haga, har minnið livir um fornar sagnir av manna munni. Lívið hjá einari forfjónaðari neytakonu, ið hevur fingið barn við stórbóndanum, flættast óhugnaliga saman við lagnuni hjá yvirstættargentuni, sum seinni giftist við bóndanum.
Konuni til vildar
Konuni til vildar er somuleiðis um tvær kvinnur, fátæka og ríka, ið ein maður stendur ímillum. Søgan fer fram í Havenpool út móti Ermasundi og sigur frá óeydnu, sum stendst av blindari lagnu - og av at trýsta sín vilja ígjøgnum uttan fyrilit fyri øðrum.
Dáta um bókina
- Rithøvundur | Thomas Hardy
- Upprunamál | Enskt
- Týðari | Sigrið av Skarði Joensen
- Útgávurár | 2009
- ISBN | 978-99918-925-8-0
- Tøk | Ja
- Bólkur | Skaldskapur í óbundnum máli


text:
Stokt livur við eplamorli og brúnkaðum leyki
Tilfar til 3 verðir
1 livur
400 g av eplum
200 g av garðakáli
50 g av rivnum osti
6 leykir
200 g av smøri
2 dl av mjólk
1 tsk av sterkum sinnopi
1 tsk av sukri
1 dl av sherry
2 bk av karsa
Olja
Rugmjøl
Salt og pipar
Mannagongd
Reinsa livrina og sker hana í dálar, sum eru 2 cm tjúkkir. Legg dálarnar í vatn og reinsa blóðið úr teimum.
Tak skalið av leykunum. Sker leykirnir í helvt og síðan í tunnar dálar. Hita ½ dl av olju og 50 g av smøri í einari steikipannu. Steik skorna leykin á miðal hita til hann gerst brúnur. Lat síðan sherry, sukur og sinnop í pannuna, og lat smákóka til eingin væta er eftir. Smakka til við salti og pipari.
Flís eplini og garðakálið, og sker hesi í smá stykki. Kóka stykkini í vatni við eitt sindur av salti til tey eru moyr. Stoyt vatnið úr grýtuni, og lat stykkini dampað. Soleiðist slepst av við alla vætuna.
Mosa stykkini av epli og garðakál við einum stamper (køkstól til at gera morl). Eigur tú ongan stamper, kanst tú nýta eitt pískirís. Lat 100 g av smøri, 2 dl av mjólk og rivna ostin í grýtuna og rør tilfarið saman. Smakka til við salti og pipari. Tú kanst ríva muskatnøt at stroyða omaná morlið.
Hita nú 2 spsk av olju og 50 g av smøri á høgum hita í einari pannu. Vend livrastykkini í rugmjøl og steik tey í høgum hita í umleið ½ – 1 minutt á hvørjari síðu, alt eftir hvussu reyð tú vilt hava tey at vera. Legg livrastykkini á køkspappír og krydda við salti og pipari.
Nú er klárt at borðreiða. Legg livrastykkini omaná eplamorlið. Lat brúnkaða leykin omaná livrastykkini og prýð rættin við karsa.
Teitur Christensen, høvuðskokkur á Fútastovu, hevur ment uppskriftina.
Durita Pætursdóttir Christensen hevur tikið myndina.
Rætturin var partur av matskránni til tiltakið um avroð í Silo 18/10-20. Sí frásøgn.


text:
Handilsvirkið Niclasen
Timburhandil og byggibúð
Brennur tú fyri handilslívinum?
Vit kunnu bjóða tær eina spennandi smásøluútbúgving við nógvum avbjóðingum.
Vit sóknast eftir einum handilslærlingi til handil okkara at byrja frá 01.09.2014
Vit bjóða eitt áhugavert og spennandi lærupláss við nógvum avbjóðingum, eitt starv á einum fjølbroyttum arbeiðsplássi í støðugari menning, har samstarv við arbeiðsfelagar, veitarar og kundar er av alstórum týdningi.
Vit vænta, at tú ert fyrikomandi, arbeiðssamur og fleksibul persónur, sum dugir væl at samstarva, men eisini at arbeiða sjálvstøðugt. Tú hevur hug og áræði at gerast partur av okkara arbeiðsdegi.
Um útbúgvingina
Sum handilslærlingur fært tú eina útbúgving, sum tryggjar at tú kemur runt í øllum liðunum, ið skapa tann góða handilin. Arbeiðið fevnir um innkeyp, bókhald, marknaðarføring og sølu av búnýti, máling, amboð, timbur og mangt annað. Høvðusarbeiðsøki verður, saman við leiðaranum, at hava ábyrgd av amboðs- og byggibúðsdeildini.
Lærutíðin er 2 - 4 ár alt eftir hvørja útbúgvin ein hevur.
Arbeiðstíðin er 40 tímar um vikuna.
Skúlagongdin verður í Føroyum, um møguleiki verður fyri tí. Um ikki, fer hon framm í Danmark.
Umsókn við avriti av prógvum, royndum, møguligum viðmælum skulu verða Handilsvirkið Niclasen í hendi í seinasta lagi 25.08.2014 - Løn sambært sáttmála millum S&K og Føroya Arbeiðsgevarafelag
Meiri fæst at vita við at venda sær til Kristian Mikkelsen á tel. 27 74 80
Fyrispurningar/umsókn kann sendast til:
niclasen@niclasen.fo
ella
Handilsvirkið Niclasen
Bakkavegur 24
380 Sørvágur


text:
Hotel Føroyar
Hotel Føroyar er eitt hotell í Tórshavn, sum læt upp í mai 1983 við sama navni. Fá ár seinni, miðskeiðis í 1980'árunum, keypti reiðarin Jákup Joensen (Jákup í Lopra) hotellið, sum fekk navnið Hotel Borg. Navnið minti harvið um nøvnini á skipum hansara, sum øll endaðu við borg, eitt nú Akraborg, Nýborg og Polarborg. Í 1991 keypti Smyril Line hotellið og rak tað til 2005, tá tað varð selt til ein bólk av starvsfólkum og aðrar íleggjarar.[1] Hotellið liggur omanfyri Havnina við útsýni yvir býin, Viðalundina Kerjalon og Nólsoynna. Stutt frá hotellinum liggur Vallaraheimið Kerjalon.
Tá hotellið varð bygt var uppgávan hjá arkitektunum var at laga seg sum best til lendið og landslagið. Uttan er Hotel Føroyar eyðkent fyri sínar longu linjur í landslagnum. Húsið er ein partur av nátturini, líkasum skorið inn í lendið við hamrum, men hesir hamrar eru úr glasi, sum skyggja í ljósinum.[2] Hotellið hevur flagtak.
Kunning[rætta | rætta wikitekst]
- Bygt ár: 1983.
- Kømur: 106.
- Teknað hotellið hevur: Friis & Moltke A/S.
- Matstova: KOKS og GRAS.
Samband[rætta | rætta wikitekst]
Keldur[rætta | rætta wikitekst]
Útvortis ávísing[rætta | rætta wikitekst]


text:
Ongin ríkisfelagsskapur er til – bara danska ríkið
Danska ríkið verður nú javnan umrøtt, sum ríkisfelagskapurin. Men tað er púra burturvið at brúka hetta orðið. Tí tað eitur Danmarsk Rige. Tað eitur ikki føroyska, grønlendska, danska ríkið. Talan er um Danmarsk Rige, har Danmark hevur seinasta orðið, og harvið alt valdið.
Danskir politikarar eru farnir at nýta hugtakið ríkisfelagsskapurin fyri at geva føroyingum ta fatan, at talan er um javnstøðu millum Føroyar og Danmark. Men so er ikki. Føroysk ítróttarfólk sleppa í fleiri førum ikki til aljóða kappingar uttan at umboða Danmark – ella at vera Danmark 2.
Føroyar sleppa ikki á fund við altjóða felagsskapur, uttan at Danmark er við sum sómadadda. Tí føroysk og donsk áhugamál eru jú ikki altíð tey somu.
Tí ber ikki til at tosa um ríkisfelagsskap. Tí ongin ríkisfelagsskapur er til – bara tað danska ríkið.
Og Føroyar mugu fara úr danska ríkinum, so vit kunnu røkja egin áhugamál og verða javnsett við Danmark og øll onnur fræls lond í heiminum.
Beinta Løwe, løgtingskvinna, Tjóðveldi
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Savnandi Savnsdagur í Kringvarpi Føroya
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
Samband
Postboks 226
FO-600 Saltangará


text:
Undir heitinum, Sex krevur samtykki, fer eitt nýtt upplýsingar átak ígongd hesa vikuna. Tað eru Amnesty International, Føroya Politi, Fólkaheilsuráðið og Sig frá/Almannamálaráðið, sum í felag skipa fyri átakinum.
Endamálið er at varpa ljós á, at sex uttan samtykki er brot á kropsliga sjálvræðið hjá tí einstaka. Týdningarmikið er at fáa ung at vera tilvitað um at seta egin mørk og um at virða mørkini hjá øðrum. Samstundis mugu foreldur og onnur vaksin tora at taka hetta prátið við tey ungu, soleiðis at vit øll tora at tosa um sex og samtykki. Átakið er skipað soleiðis, at stórar plakatir verða hongdar upp kring landið. Tær verða at síggja við ítróttarøki, við buss steðgistøð og onnur støð, har nógv fólk koma. Á Facebook síðuni Samtykki og øðrum talgildum miðlum verða stuttir lýsingarfilmar at síggja, har ungfólk siga frá. Harumframt heita vit á fólk um at brúka hashtaggið #samtykki.” Við vón um, at tykkara miðil tekur hetta upp. Kærar heilsur, Amnesty International Fólkaheilsuráðið Føroya Politi Almannamálaráðið


text:
Broyting í skránni
Soleiðis verður skráin fyri restina av leygarkvøldinum.
Orsaka av veðri, verða ikki fleiri framførslur á stóra pall á Vágsbøi. Tað regnar inn á pallin, og tí er ikkir áðiligt at hava fleiri konsertir har. Tí verða broytingar gjørdar í skránni. Hermes House Band verður flutt í Tjaldið, har tey spæla kl. 01.00.
Skráin fyri restina av leygarkvøldinum verður hendan:
TJALDIÐ
21.30: Hjarnar
01.00: Hermes House Band
03.00: Eyðun Nolsøe
TORGIÐ
22.45: Kim Hansen
00.15: Blue Coat Brass Band
VÁGSBØUR
Eingin framførsla afturat
Framførslan við Páll Finnur Páll er avlýst.


text:
Persónlig OgnarRøkt
Persónlig OgnarRøkt frá BankNordik er til tín, sum vil økja møguleikan fyri størri avkasti av tínari samansparing. Tú fært allar fyrimunirnar av at seta tína samansparing í virðisbrøv, uttan at tær nýtist at fylgja við á virðisbrævamarknaðinum.
4 fyrimunir við Persónligari OgnarRøkt
-
Økir møguleikan fyri størri avkasti av tínari samansparing
-
Verður lagað eftir tær og tínum íløguprofili
-
Okkara serfrøðingar hava støðugt eftirlit við og røkta tínar íløgur
-
Tú hevur altíð yvirlit
Stutt um Persónliga OgnarRøkt
Okkara serfrøðingar seta tín pening í virðisbrøv og hava støðugt eftirlit við og røkta tínar íløgur, uttan at tær nýtist at gera nakað. Saman við tær finna vit íløguprofilin, ið hóskar til tín.
Yvirlit í Netbankanum
Lægsta upphædd fyri at stovna Persónliga OgnarRøkt er 50.000 krónur. Við Netbankanum hevur tú altíð yvirlit yvir tína samansparing - tað gevur tryggleika og gjøgnumskygni. Set teg í samband við okkum, um tú ynskir at fáa meira at vita um Persónliga OgnarRøkt.
- Tak niður produktblað um Persónliga OgnarRøkt
- Les um umleggingar í Persónligari OgnarRøkt


text:
Sløg av ábyrgdum
Tað eru ymisk sløg av ábyrgdum, og fleiri sløg av ábyrgdum kunnu ofta verða nýttar í sambandi við sama sáttmála.
Ábyrgdir, ið veita seljara trygd
-
Gjaldsábyrgd (Payment Guarantee). Við eini gjaldsábyrgd er seljari tryggjaður at fáa útgoldið ásettu upphæddina, um keypari ikki heldur sína gjaldsskyldu.
Ábyrgdir, ið veita keypara trygd
-
Tilboðsábyrgd (Bid Bond). Við eini tilboðsábyrgd fær keypari trygd fyri endurgjaldi, um seljari ikki heldur sínar skyldur sum tilboðsgevi undir eini útbjóðing.
-
Arbeiðs-/avhendingarábyrgd (Performance Bond). Við eini arbeiðs- ella avhendingarábyrgd fær keypari trygd fyri endurgjaldi, um seljari ikki heldur sínar skyldur, í sambandi við til dømis avhending av vøruni ella virknaðin ella góðskuna á vøruni. Arbeiðs-ella avhendingarábyrgdin er vanliga 10-20 % av virðinum á sáttmálanum.
-
Forskotsábyrgd (Advance Payment Bond). Við eini forskotsábyrgd fær keypari trygd fyri endurgjaldi av tí goldna forskotinum, um seljari ikki heldur sínar skyldur sambært sáttmálanum. Forskotsábyrgdin er vanliga 10-40 % av sáttmálaupphæddini.
-
Eftirhaldsábyrgd (Retention Guarantee). Í sambandi við handil við stovnsfæi, eitt nú útgerð til verksmiðjur ella maskinur, verður ofta avtalað, at keypari hevur rætt til at eftirhalda ein part av gjaldinum í eitt tíðarskeið á t.d. 12 mánaðir. Seljari kann í hesum føri velja at stilla eina eftirhaldsábyrgd mótvegis keypara, ið gevur keypara trygd fyri at fáa endurgjald fyri feilir og manglar, sjálvt um øll sáttmálaupphæddin er goldin.


text:
Skriva uppgávu saman við Sjókovanum
Sjókovin
Hevur tú hug at skriva um eitt evni, sum hevur við sær nýskapan og burðardygd í føroyskari fiski- og/ella alivinnu?
Sjókovin hevur trý starvsfólk við PhD og tvey við kandidatstøði, ið kunnu vegleiða tær væl. Harafturat, hava vit eitt gott samstarv við fyritøkur, soleiðis at vit kunnu hjálpa tær at fáa samband og atgongd til hagtøl og aðra vitan.
Tað eru nógvar avbjóðingar fyri framman. Áhugavert hevði verið at granska meira í nøkrum av hesum viðurskiftunum.
• Menning í virðisketuni
• Umsiting av fiski- og alivinnu
• Góðska av fiski
• Søla og marknaðarviðurskifti
• Marknaðaratgond
• Samfelagsbúskaparligar árinsgreiningar
Altíð vælkomin at seta tykkum í samband við okkum á okkara talgilda bási


text:
Tíðindi
Løn til næmingar
LØN TIL NÆMINGAR
Tað er sjálvandi stórt spell, at løn undir útbúgving, ikki kom á fíggjarlógina í ár, hóast vit hava stríðst av øllum alvi fyri tí. Men sambært Jenisi av Rana, landsstýrismanni í uttanríkis og mentamálum, verður grundleggjandi arbeiðið gjørt, sum heilsuhjálparaskipanin er partur av og tað arbeiðið er væntandi liðugt áðrenn ársskiftið.
Á Heilsuskúlanum ganga tveir flokkar av heilsuhjálparanæmingum árliga, men avbjóðingin er, at flokkarnir ikki eru fullsettir og tískil er neyðugt at hugsa um aðrar alternativar loysnir, at rekruttera næmingar og tað er so okkara uppskot, at næmingar fáa løn, ístaðinfyri studning og hesum tekur landsstýrismaðurin eisini undir við.


text:
Hjúnaskilnaður
Eru mamma og pápi tín farin hvør til sítt? Ella skulu foreldur tíni skiljast?
Her kanst tú lesa um onnur børn og ung, hvørs foreldur eru skild. Tú kanst fáa góð ráð og lesa um, hvørji rættindi tú hevur.
1
Um foreldur tíni skulu skiljast, hevur tú eisini rætt til at vera við at avgera, hvar tú skalt búgva í framtíðini. Um tú ikki vilt velja, so hevur tú eisini rætt til at siga tað.
Tú kanst eisini siga, at tú vilt royna ymsar loysnir og vita, hvat riggar best hjá tær.
Tú kanst lesa meira um tíni rættindi í barnarættindasáttmálanum.
2
Leingist tær, kann tað hjálpa, um tú:
- Hyggur at myndum av mammu og pápa tínum.
- Ringir til tann, ið tær leingist eftir, og prátar.
- Støkkur inn á gólvið hjá mammu ella pápa tínum, um tað er í lagi.
- Gert okkurt, ið fær teg í gott lag, sum t.d. at lurta eftir tónleiki, sparka fótbólt ella vera saman við vinum tínum.
3
Bið foreldrini tosa pent við hvørt annað og um hvørt annað.
Um foreldrini tosa ljótt um hvørt annað, kanst tú siga, at tað harmar teg, tá ið tey tosa ljótt, og at tú fegin vilt hava, at tey gevast við tí.
Tú kanst eisini vísa foreldrum tínum, at tú ikki tímir at hoyra tað við at halda fyri oyruni, ella fara inn á kamarið og seta tónleik frá. Tú kanst eisini fara heim til ein vin.
4
Tosa við onkran um hjúnaskilnaðin.
Ert tú kedd/ur, so er tað eitt gott hugskot at tosa við onkran um tað. Rættiliga nógv vita, hvussu tað er at eiga foreldur, ið eru skild.
Tú kanst t.d. fortelja onkrum, ið tú følir teg trygga/n við, at foreldur tíni eru skild, og at tú ert sera kedd/ur um tað, og at tað hevði verið gott at tosa um tað.
Heldur tú, at tað er ringt at tosa um tað, so kanst tú í staðin skriva teimum eitt bræv.
5
Ikki geva tær sjálvari/sjálvum skyldina.
Hevur tú hugsað um, at tú kundi borið teg øðrvísi at, ella at tú kundi havt verið fittari, so at foreldur tíni framvegis vóru saman?
Minst til, at ein hjúnaskilnaður altíð er ein avgerð, sum tey vaksnu taka, og sum tú ikki hevði kunnað broytt.
Tosa við foreldur tíni, um tú heldur, at tað er tín skyld. Tey kunnu hjálpa tær at skilja, at hjúnaskilnaður teirra ikki snýr seg um teg.


text:
Síðsti dagur hjá føroysku svimjarunum var á Gibraltar í kvøld. Seinastu dagarnar hevur tað regnað við gullheiðursmerkjum, men í kvøld gekk ikki líka væl.
Bara eitt gullheiðursmerki kom upp á listan í dag, og tað var Vár Erlingsdóttir Eidesgaard, sum tók sær av tí. Hon vann gull í 800 metrum frí við tíðini 9:03.62. Eisini fekk hon silvur í 100 metrum frí.
Hetta var eitt kvøld við nógvum silvurmerkjum Óli Mortensen vann silvur í 400 metrum frí við tíðini 3:53.05, og Signhild Joensen 50 metrar rygg eisini silvur við 29.25.
Og í stafettini vunnu Bartal Erlingsson Eidesgaard, Alva Hjelm, Óla Mortensen og Rókur Trygvason silvur við tíðini 3:26.08.
Óli Mortensen (Mynd: Sverri Egholm)


text:
Verksmiðjutrolarin, Næraberg, er nú komin til Hollands. Her liggur hann, til nýggju eigarar í Póllandi yvirtaka hann.
Næraberg hevur verið í føroyska skipaflotanum seinastu sjey árini, og hann kom á sinni inn í flotan fyri gamla Næraberg.
Ymiskar royndir hava verið gjørdar við trolaranum, millum annað við svartkjafti, men tað hevur ikki borið væl til.
- Størsti parturin av kvotuni hjá felagnum er svartkjaftur, og felagið hevur, síðani tað varð stovnað fyri meira enn 20 árum síðani, roynt at virðisøkja svartkjaftin umborð og at framleiða hann til matna. Hetta arbeiðið hevur verið spennandi og hevur skapt nógv føroysk arbeiðspláss, men tað hevur tíverri ikki eydnast at fáa lønandi vinnu burturúr, skrivar felagið.
Stjórin hjá JFK, Hanus Hansen, hevur upplýst, at kvoturnar hjá Nærabergi verða fluttar yvir á Norðing og Borgaran.
Kelda: JFK/Fiskerforum


text:
Lutheranisma
Lutheranisman er ein kristin trúgv, sum er ein grein av protestantismuni. Lutheranisman er størsti trúarbólkur í Skandinavia, Týsklandi og Dakota í USA og er høvuðstrúgvin í m.a. Svøríki, Noregi, Íslandi og Finnlandi. Fólkakirkjan í Føroyum er eisini evangelisk-luthersk. Lutheranisma byggir á læru Martin Luther. Hann innførdi hesa nýggju læru tíðliga í 16. øld í Týsk-rómverska ríkinum, talan var um eina endurnýggjan og broyting av tí katólsku trúnni. Evangelisk-lutherska trúgvin breiddi seg til fleiri lond í 16. øld, og varð hetta tíðarskeiði seinni nevnt Reformasjónin. Tað eru fleiri ymiskir trúarbólkar innan kristindómin, og er Luteranisman ein teirra. Av teimum umleið 2 milliardir kristnu í heiminum eru umleið 70 milliónir av teimum lutheranarir.


text:
Útlitini hjá BankNordik fyri 2020 batnað
BankNordik fekk eina góða ársbyrjan og væntaði tískil, at framhaldandi góða gongdin fór at geva eitt úrslit eftir skatt millum 100 og 150 mió. kr. í 2020. Støðan viðvíkjandi COVID-19 broytti tó fortreytirnar grundleggjandi, og stóra óvissan í hesum sambandi hevði við sær, at bankin tann 27. apríl endurskoðaði upprunaligu væntanirnar fyri árið. Útlitini fyri størri tapi í sambandi við útlán, halli á virðisbrævaogn bankans og hægri útreiðslum til skaðaendurgjøld í sambandi við ferðatryggingar í kjalarvørrinum á koronakreppuni høvdu við sær, at bankin broytti væntaða nettoúrslitið fyri árið til 30 - 80 mió. kr.
Avleiðingarnar av COVID-19 hava tó higartil ikki verið so ógvusligar, sum væntað síðst í apríl, og tí hevur bankin nú boðað keypskálanum frá, at fíggjarligu útlitini fyri 2020 eru endurskoðað, og bankin væntar eitt ársúrslitið eftir skatt millum 50 og 90 mió. kr. Tað eru lægri niðurskrivingar á útlánum og lægri endurgjøld í sambandi við ferðatryggingar umframt góða gongdin í grundrakstrinum, ið eru orsøk til batnaðu útlitini. Umframt hesi viðurskifti hevur góða gongdin á fíggjarmarknaðunum seinastu tíðina havt góða ávirkan á avkastið av virðisbrævaogn bankans.


text:
Hans Pauli Olsen
Hans Pauli Olsen (1957 í Havn) er føroyskur listamaður, búsitandi í Danmark.
StandmyndirEdit
- Figurar (polyesturarmerað glastrevja) vórðu avdúkaðar, tá Føroya Handilsskúli á Kambsdali varð tikin í nýtslu í 1989
- Traðarmaðurin (bronsa/grót) (1989) stendur við Býráðshúsið í Havn
- Grindadráp (jarn) stendur uttan fyri Norðurlandahúsið í Havn
- Ítróttur (bronsa/granitt) stendur í Gundadali í Havn
- Omaná og undir vatninum (bronsa) (1986) í viðarlundini uttan fyri Listasavn Føroya
- Skuggin (bronsa) stendur í viðarlundini uttan fyri Listasavn Føroya og er avdúkað í 1987
- Nólsoyarpáll (bronsa) (1995) í Vágsbotni í Havn
- Ringriderstatuen (bronsa/granitt) (1998) stendur í Sønderborg
- Tarira (bronsa), eisini nevnd Álvagentan, varð avdúkað í 2000 í viðarlundini í Havn
- Kvinden på broen (bronsa) (2004) stendur á Ro´s Torv í Roskilde
- Fría, fríða (bronsa/granitt) 2004. Hevur staðið á Norðuratlantsbryggjuni í Keypmannahavn og stendur nú yviri við Strond í Havn
- Sigmundur Brestisson - Hin seinasta ferðin (standmynd) (2006) stendur við Sigmundsgjógv í Sandvík.
- Svimjigentan varð avdúkað í 2006 uttan fyri svimjihøllina í Havn
- Kirken, 2007 í Holstebro, Danmark
- Stella Argus, 2007 í Kvívík
- Victor Danielsen 2008, stendur við Siloa í Fuglafirði
- Tróndur í Gøtu 2008
- Mikkjal á Ryggi 2011, í Miðvági


text:
Í gjár var ein nýggjur tilburður av koronu staðfestur. Tað vísa nýggjastu tølini hjá landslæknanum. Landslæknin sigur, at tey vita, hvar viðkomandi hevur fingið smittuna. Annars vórðu 327 kanningar gjørdar í gjár, men arbeiðið at taka royndir varð tarnað av ringum veðri, tí tað var ikki verandi á Eystarubryggju, har kanningar verða gjørdar. Hetta hevði við sær at eini 700 fólk, sum skulu kannast í gjár, máttu bíða til í dag ella ein annan dag.
Í løtuni eru sostatt 43 fólk í Føroyum smittað og 164 fólk eru í sóttarhaldi.
Annars er kinkur komin í arbeiðið at koppseta fólk og í gjár vórðu bara 188 fólk koppsett. Av teimum fingu 88 fólk tað fyrr sproytuna og 100 fólk fingu ta seinnu.
Nú hava 37.658 fólk fingið ta fyrru sproytuna og tað eru 70,3 prosent av fólkinum. Samstundis hava 35.746 fólk hava eisini fingið ta seinnu sproytuna og sosttatt eru 66,7 prosent av føroyingum liðugt koppsettir.
Men tað eru bara tey yvir 12 ár, sum skulu koppsetast, og tað merkir, at 84,1 prosent av teimum, sum skulu koppsetast, hava fingið ta fyrru sproytuna og 79,8 prosent av teimum, sum skulu koppsetast, hava fingið báðar sproyturnar.


text:
Eina ferðina var tað ein ungur kongur, sum var á veiðiferð við øllum sínum monnum. Best sum er, villast teir í skóginum og koma hvør frá øðrum.
Í skýmingini nú sær kongur eitt ljós millum trøini, gongur eftir tí, kemur til eitt lítið hús og fer inn.
Har sita tríggjar ungar gentur og spinna.
Kongurin biður gott kvøld og spyr, hvør tað er, ið býr her.
Tær svara, at pápi teirra, ein gamal hermaður, hevur átt húsið, men nú er hann deyður, og so hava tær tað eftir hann.
Kongurin biður tær nú um náttarvist.
Tað fær hann, hóast tær halda, hetta er ov fínur gestur at vera hjá teimum.
Hann fær nátturða frá teimum og fer síðani at leggja seg í eitt lítið kamar beint við, har tær sita og arbeiða. Sjálvar verða tær hugaliga við at spinna til langt út á kvøldið.
Meðan tær spinna og halda, at gesturin svevur, siga tær søgur hvør fyri aðrari ella tala sínámillum um hetta og hatta. Tá sigur tann elsta:
”Kom, skulum vit ikki ynskja okkum okkurt? Eg fyri mín part ynski at fáa kongsins køkumeistara til mann. Tá man aldri fara at tróta mær breyð.”
Tann næstelsta ynskir sær kongsins drykkjumeistara til mann, ”hann man hava tað besta vínið,” heldur hon. Men tann yngsta ynskir sær at fáa sjálvan kongin til mann, tí tá man aldri fara at tróta henni nakað. Hinar systrarnar læa at hennara ósmædna ynski - og kongur lær við, tí hann hoyrir hvørt orð og stuttleikar sær yvir tað.
Um morgunin takkar kongur fyri seg og etur morgunmat við teimum. Tá ið tær vísa honum veg, og hann skal av stað, lønar hann teimum ríviligt fyri innivistið.
Tær undrast á, so stórtøkin hann er, so væl hann er ílatin, og halda, at hatta mátti vera ein mikil maður - harmast um, at tær hava sitið soleiðis og tvætlað í gjárkvøldið, tí hann hevði kanska hoyrt. Men hann hevði í hvussu er lovað at hava tær í huga, um høvi skuldi verið at hjálpt teimum til okkurt.
Nakað eftir hetta ríður kongurin við veiðifylgi sínum til genturnar í skóginum. Fer fyrst einsamallur inn og takkar fyri síðst, gevur teimum gávur og sigur:
”Ja, gentur, eg skal skjótt lúka ynski tykkara.”
Tær verða heilt paff og rodna sum droyri allar tríggjar. Verri verður, tá ið fylgismenninir koma inn í tí sama og spyrja, um harra kongurin ynskir at ríða av stað nú. Tá fáa tær at vita, at tað er sjálvur kongurin, ið hevur gist hjá teimum. Hann talar blídliga við tær eina løtu og tykist hava best eyga fyri tí yngstu systrini. So fer allur riðilin av stað.
Eitt sindur seinri kemur hastiligt skjúts frá kongi, at allar tríggjar systrarnar skulu koma við til kongsgarðin beinanvegin.
Tær aftra seg við, men halda seg noyðast at fara kortini. Tá ið vognurin koyrir inn í borgargarðin, kemur kongurin sjálvur ímóti teimum og fylgir hvørjari til sítt kamar.
Kongsins køkumeistari kemur nú inn til ta elstu systrina, og tey verða trúlovað, meðan kongur er hjástaddur. Síðani kemur drykkimeistarin inn til miðlingasystrina, og tey verða eisini trúlovað. Stutt eftir hetta halda bæði pørini brúdleyp. Tá sigur kongurin við ta yngstu systrina:
”Nú vil eg eisini lúka títt ynski!”
Tá er hon ógvuliga illa við og biður seg undan, tí tað heldur hon seg ikki vera verda.
Men kongurin fer ikki eftir tí, og brúdleyp teirra verður hildið bæði væl og leingi; hon verður drotning, sum hon hevði ynskt sær tað.
Tá ið níggju mánaðir eru lidnir, fellur drotningin í gólv og føðir ein prins.
Systrarnar báðar eru har og ganga henni til handa; men tær eru avindsjúkar, tí nú er hon drotning og tær bert tegnar hennara, og tí vinna tær henni ta neis at taka barnið og leggja ein hundahvølp til hennara í staðin. Tá ið kongur hoyrir hetta, verður hann ógvuliga illa heitin, og drotningin uppaftur verri.
Barnið leggja tær í eitt skrín og blaka á ánna, sum rennur tætt fram við slottinum.
Men á hinum áarbakkanum búði kongsins urtagarðsmeistari, sum var barnleysur. Hann tekur skrínið og ber konu síni, sum tekur gleðiliga við dreinginum og elur hann upp sum sítt egna barn.
Árið eftir føðir drotningin annan prinsin. Aftur taka systrarnar barnið frá henni og leggja ein kettling afturfyri. Urtagarðsmeistarin finnur eisini henda dreingin og ber konu síni. Hann verður líka væl móttikin sum tann fyrri.
Triðja árið fær drotningin eina prinsessu, sum eisini endar hjá urtagarðsmeistaranum. Tær avindsjúku systrarnar leggja eitt træpetti undir liðina á drotningini og siga fyri kongi, at hon hevur føtt ein kálv.
Tá verður kongurin illur og heldur, at drotningin er eitt trøllkvendi, letur hana í vásaklæði og setur hana í eitt høgt torn, har skal hon vera allar sínar lividagar.
Men urtagarðsmeistarin og kona hansara aldu upp tey trý kongsbørnini og lærdu tey alt tað, sum tey dugdu. Urtagarðin røktu tey væl og funnu stóra fragd í samlívinum teirra millum.
Tá ið nógv ár vóru liðin, og urtagarðshjúnini longu vóru deyð, kemur ein gamalur maður at síggja urtagarðin, sum so nógv talan var um. Jú, honum líkst væl á tað, hann sær; ”men,” sigur hann, ”trý ting sakni eg; høvdu tit átt tey her, hevði hetta verið vakrasti urtagarður í allari verøldini.”
Kongsbørnini biðja siga sær, hvat hetta er fyri trý ting.
”Jú,” sigur hann, ”tað er tann talandi fuglurin, tað syngjandi træið og tann gula, livandi keldan. Men,” tekur hann aftur í orðið, ”torført er at fáa fatur á teimum, tí tað er hundrað mílir hiðani.”
Kongsbørnini verða ógvuliga altrá eftir at fáa at vita meir um hetta og siga seg vilja leggja doyðin á at fáa hesi ting, so urtagarður teirra kann verða tann vakrasti í allari verøldini. Ja, um lívið liggur á, so vilja tey royna, biðja tann gamla mannin leggja sær ráð.
Hann svarar: ”Mong eru tey, sum roynt hava, men ongum er tað eydnast at fáa hesi ting. Vilja tit kortini royna, so skal eg, í hvussu er, vísa tykkum vegin. Tá ið tit so eru komin hálva leiðina, býr har ein gomul kona, hana skulu tit fara inn til og fáa ráð um, hvat síðani er at gera.” Tá ið tann gamli maðurin hevði sagt hetta, hvarv hann.
Kongsbørnini ráðagera nú um, hvussu tey skulu gera, og koma til tað, at tann eldri bróðirin skal fara av stað at vita, hvussu fer.
Ája, hann fer so til gongu og kemur í øllum góðum hálvan vegin, fer inn til ta gomlu konuna. Hon situr har og er so ógvuliga elliljót og bogin, at høvdið er niðari enn knøini, og annað beinið er komið upp um hálsin. Hann biður góðan dag. Men hon orkar ikki at svara, ikki fyrr enn hann lyftir beinið upp av hálsinum, grælaði í henni, og hann bað siga sær vegin til tann talandi fuglin, tað syngjandi træið og ta gulu, livandi kelduna.
Konan svarar: ”Prinsur mín, royn hetta ikki, tí í mangar øldir hevur aldri eydnast nøkrum at vinna á teimum forræðum, sum eru á vegnum, og tí illa harkaliði, ið er har frammi á fjallinum. Og lítur tú teg aftur um bak, verður tú beinanvegin til stein. Men vil tú kortini royna tað, so tak hesa kúluna, hon rullar undan tær og vísir vegin fram til fjallið. Tú má so royna at koma upp á fjallið. Har situr ein fuglur í búri. Vinnur tú upp og fær fatur á fuglinum, sigur hann tær alt, sum tú síðani skal gera.”
Nú fyrsta fekk hann at vita, av tí henda gamla segði, at hann var prinsur. Hann takkaði henni fyri ráðini og fór til gongu aftan á kúluna, sum trúliga rullaði av stað framman fyri honum. Hann kemur at fjallinum og roynir at klintra upp. Komin hálvan vegin, nú hoyrir hann sovorðið tumbul aftan fyri seg, róp og gang, illbønir og skelmarins orð, dun og óhugnalig fís; men einki kykt hann sær. Og tað geylar aftan fyri hann sovorðið sum: ”Stikk hann, skjót hann, sorla hann niður!” Hann heldur, at eitt tekur í beinið á sær og skríggjar so andskræmiligt: ”Tak og jarðlegg hann, nú, ripa til!”
Tá verður prinsurin so illa við, at hann lítur seg um øksl, og beinanvegin verður hann til stein.
Tá ið nú hini systkini einki spyrja aftur frá tí eldra beiggjanum, gera tey av, at tann yngri skal fara av stað at leita eftir teimum trimum tingunum og sóknast eftir beiggjanum. Men tað gekst ikki betur hesa ferð; tann yngri bróðirin verður eisini til stein.
Tá ið nú systirin sær, at brøðurnir koma ikki aftur, verður hon so illa heitin, at hon setur sær fyri at fara út at finna tey trý tingini, tey leita eftir, og bjarga brøðrunum báðum, ella sjálv liggja eftirá. Ája, hon fer avstað og kemur í øllum góðum fram til ta gomlu konuna.
Hon ræður henni frá, alt tað hon kann:
”At tú skal ditta tær á at fara og royna, tá ið so mangir riddarar og prinsar í mangar øldir hava roynt og ikki borið boðini, sum nú til síðst tínir egnu brøður; nei, tað líkist ongum! Ein so fínlig og lítil prinsessa sum tú?”
Nú hoyrdi hon frá hesi gomlu, at hon var prinsessa. - Jú, hon skuldi royna, ”standist hvat av, ið má!” Hon fær kúluna og fer av stað. Tá ið hon kemur til fjallið, støðgar hon, setur sær proppar í oyruni og fer so at klúgva upp. Men tá ið hon er komin hálvan vegin, fær hon kortini at hoyra almikið av goraganginum aftan fyri seg - róp, dun, illbønir og skemdarorð, men hon fírir ikki, lær fyri seg sjálva og klívur alsamt. Tá ið hon langt um leingi kemur upp á fjallið, fær hon eyga á ein vakran fugl, sum situr í búri. Og hann er ikki mætastur at deila og físa. Men hon letur seg ikki ræða, gongur sína leið - og lær.
Men rætt sum hon skuldi taka búrið við fuglinum, er eitt ræðuligt dundur inni í fjallinum, tað skelvur bæði grót og grund, og tað er, sum eitt tekur um beinini á henni. Fuglurin reisti fjaðrarnar og gorraði í øði; træið, sum stóð har tætt við, bognaði, so tað brakaði í bulinum; og keldan, sum var skamt frá, goysti so høgt á loft, datt so niður aftur.
Men prinsessan ræddist ikki og leit ikki um øksl, læði bara. Nú fekk hon fatur á búrinum, og beinanvegin var friður, alt óljóðið helt uppat í somu løtu.
Tá sigur fuglurin: ”Nú hevur ein prinsessa fangað meg, og so eru vit bjargað.” Hann sigur henni nú frá øllum her á fjallinum.
Prinsessan spyr fuglin: ”Hvar finni eg nú tað syngjandi træið og ta gulu, livandi kelduna?”
Fuglurin svarar: ”Brót bert ein kvist av trænum, har stendur, og set hann í urtagarðin har heima, so verður hann eitt træ líka vakurt og yndisligt sum tað, ið her stendur. Fyll hesa fløskuna úr kelduni, her er, so kemur ein líka undurfull kelda í urtagarð tín har heima.”
Og nú fer prinsessan niður av fjallinum við búrinum og fuglinum í, kvistinum og vatnfløskuni. Allastaðni sær hon smærri og størri steinar liggja spjaddar á vøllinum.
Tá sigur fuglurin við hana: ”Lat ein dropa dryppa úr fløskuni á hvønn stein.”
Hon so ger, og beinanvegin verða steinarnir aftur til menniskju, sum teir hava verið fyrr - prinsar og riddarar burtur úr øðrum londum, sum hava staðið her í hundrað ár, eisini brøður hennara koma aftur til lívs.
Allir takka teir hesi vøkru, djørvu prinsessuni, sum hevur bjargað teimum. So siga teir farvæl og fara glaðir hvør aftur til sítt.
Tá ið tey trý kongsbørnini koma til ta gomlu konuna, er húsið tómt.
Fuglurin sigur tá: ”Hon hevur sitið har og verið vegvísari í fleiri hundrað ár; men tá ið prinsessan nú hevur tikið meg, er hon sloppin frá og hevur fingið frið.”
Tey fylgjast nú heim øll. Fuglurin sigur, hvussu træið skal plantast í urtagarðinum, og hvar keldan skal vera.
Urtagarður teirra verður nú vakrasti í allari verøldini; tí har er nú tann talandi fuglurin við síni ljómandi rødd, tað syngjandi træið við sínum klingandi ljóði og tann gula, livandi keldan við sínum dragandi tutli. Og tey trý kongsbørnini eru bæði glað og fró uppi yvir hesum.
Ein dagin nú ræður fuglurin prinsunum til at fara veiðiferð út í skógin, tí so mundu teir fara at hitta kongin.
Teir fara, og tað ber ikki beinari á, enn at teir hitta kongin. Hann er bæði blíður og týður, kemur at dáma hesar fremmandu veiðimenn so væl, at hann bjóðar teimum at eta við sær. Soleiðis gongur eisini næsta dagin.
Men tá ið prinsarnir triðja dagin fara út aftur at veiða, sigur fuglurin, at nú skal prinsessan bjóða konginum heim til teirra at eta, og soleiðis verður gjørt.
Tá ið kongurin kemur inn í tann vakra urtagarðin, verður hann heilt ovfarin og veit ikki orð fyri at rósa øllum tí vakra, her er, og allarmest er hann burtur í tí talandi fuglinum, tí syngjandi trænum og tí gulu, livandi kelduni.
Tá ið kongur kom nærri, bað tann talandi fuglurin hann vera vælkomnan, og kongurin setist bilsin til borðs, meðan træið syngur so fagurliga, keldan tutlar, og fuglurin talar so hugvekjandi.
Tann talandi fuglurin leggur prinsessuni lag á, hvørji matsløg hon skal bera fram. - Nú kemur eitt slag, sum eingin kann eta.
Tá sigur kongur: ”Hetta fái eg ikki niður.”
Fuglurin svarar: ”Líka so ógjørligt tað er hjá kongi at eta henda matin, líka so ógjørligt man tað vera at trúgva, at hesir báðir prinsarnir og henda prinsessan eru børn kongs.”
Tá ið tey hoyra hetta, undrast øll stórliga, tí hvørki kongur ella tey trý børnini høvdu grunað, at tey vóru skyld.
Fuglurin sigur nú konginum frá allari søguni, líka frá tí hann hitti tær tríggjar genturnar úti í skóginum, til ta sakasleysu drotningina, sum situr í fangatorninum, og hvussu illa systrarnar gjørdu við hana, hvussu urtagarðsmeistarin hevði uppalt tey trý børnini, og teir trupulleikar, teimum høvdu verið fyri, og so hvussu tann trúgva, raska prinsessan hevði bjargað brøðrum sínum.
Kongurin verður ógvuliga glaður fyri hetta, hann fær at vita, kunnu tit ætla. Men hann skundar sær út í fangatornið at sleppa síni sakleysu drotning leysari, lata hana aftur í sín drotningabúna og føra hana til børnini.
Tá er alt gleði og gaman. Nú, hetta frættist á slottinum, verður stór veitsla, og alt fólkið tekur undir í hesum stóra fagnaði.
Men tær avindsjúku systrarnar verða settar í sama fangatorn, sum drotningin sakleys hevði sitið í so nógv ár av teirra illgerðum.
Úr bókini ”Ævintýr 3”. Heðin Brú týddi. Føroya lærarafelag gav út í 1968.
Upprunaheiti: ”Talende fogeln, sjungande trädet, lefvande vatten-källan”. Svenska Sagor och Sägner. A/B Lundequistska Bokhandeln, Uppsala.


text:
Nú man onki hoyrir frá Klaksvíkar Kommunu um felagshølir til Ægir, so hevði hetta verið ein loysn á trupuleikanum hjá Ægir og KK,
Vit keypa einu liðuggjørd hús, seta tey upp sunnanvert ella eystanvert svimjihøllina og á tann hátt kundi vit fingið okkara felagshølir so tætt við svimjihøllina sum gjørtligt og her kundi eisini venjarin hjá Ægir búðleikast.
Hetta er ein bíðlig og skjót loysn fyri Kommununa og vit høvdu fingið tvær flúgir við eitt smekk.
Møguliga kundi Ægir staðið fyri húsinum, men tað kundu vit tosað saman um við einum kaffimunni, Ægir nevndin og Klaksvíkar Kommuna.
Hetta er eitt hugskot frá SáH, so verður tað gjørt 🙂
SáH


text:
Ein stuttritað grein yvir høvuðspunktini í tí læru, sum dannar grundarlag fyri Nardus-samkomurnar.
Tað er útilukkandi bygt á Guds orð í Bíbliuni, og ikki heintað frá kirkjufedranna siðaarvi. “Orð Títt er fóti mínum lykt og ljós á leið míni.” Sálm.119.105.
Hvat lærir Bíblian um Gud?
Gud er argur inn á tey, sum ikki tala rætt um Hann. „Vreiði Mín er tendrað móti tær og báðum vinmonnum tínum; tí tit hava ikki talað rætt um Meg, eins og tænari Mín Job!” Job.42.7. Milliónir av menniskjum hava gjøgnum søguna átikið sær hesa guds vreiði, og ikki minst gjøgnum tríeinigheitslæruna.
Henda læran, sum fann sín form og rætt gjøgnum kirkjukonsilini í Nikea ár 325, og sum síðani hevur arbeitt seg fram gjøgnum trý onnur konsilir, er ein vøra av Babyloniskari villeiðing, hellinistiskari filosofi og kirkjufráfallið frá sannleikanum. Bíbliunar samlaði vitnisburður gjøgnum 66 bøkur er krystallklárur: Gud er ein! Hetta er eisini væl greitt frá í fyrsta boðnum: “Tú mást ikki hava aðrar gudar enn Meg.” 2.Mós.20.3. Tað nýggja testamentið kemur ikki við nakrari nýggjari læru um hetta, ei heldur við nýggjari gudaútsagn. Táið Jesus varð spurdur um, hvat boð, ið er hitt fyrsta og stórsta, segdi Hann: ”Hoyr, Ísrael! Harrin Gud okkara, Harrin er Ein.” Og til Esaias sigur Harrin: “Tit eru vitni Míni, sigur HARRIN, og tænari Mín, sum Eg havi útvalt, so tit kunnu sanna tað og trúgva Mær og skilja, at Eg eri Gud – undan Mær er eingin Gud vorðin til, og eftir Meg skal eingin koma. Eg, Eg eri HARRIN, og annar frelsari enn Eg er eingin!” Tað var hesin Harrin og Gud, sum varð opinberaður í holdi, og kom sum frelsari í menniskja í Jesus Kristus. “Tí í Kristusi samdi Gud heimin við Seg sjálvan”. 2.Kor.5.19.
“Og – sum ein og hvør má sanna – stórt er loyndarmál gudsóttans: Hann, sum varð opinberaður í holdi…”1.Tim.3.16. Tann Gud, sum opinberaði seg fyri Mósesi í tornarunninumí 2.Mós.3.14, og kallaði seg sjálvan: “Eg eri”, opinberaði seg í holdi í Jesus Kristus. Tí segði Jesus hesi álvarsomu og revsandi orð til teir skriftlærdu: ”…tí trúgva tit ikki, at tað eri Eg, skulu tit doyggja í syndum tykkara.“ Jóh.8.24.
Jesus Kristus er heldur ikki nakar undirornaður guddómspersónur ella eingil, sum Jehovas vitnir læra. Men soleiðis sum Bíblian lærir: “Kristus… Hann, sum er Gud yvir øllum, signaður í allar ævir. Amen.” Róm.9.5. Og hetta stemmar eins við Esaiasar profeti: “Tí Barn er føtt okkum, Sonur er givin okkum, og á øksl Hansara skal harraveldið hvíla; Hann eitur Undurfullur, Ráðgevari, Veldigur Gud, Ævigur Faðir, Friðarhøvdingi.” Es.9.6.
Jesus er tann veldigi Gud, tann ævigi Faðir og tann ævigi kongur. Aleinaður situr Hann á trónuni við allari makt á himli og á jørð. Hansara rollir skifta, sum frelsissøgan sklíður fram, men atlíkavæl er hann tann óbroytandi Gud: “Jesus Kristus er hin sami í gjár og í dag og í allar ævir.” Hebr.13.8.
Fyri tann áhugaverda lesaran vil eg reklamera 2 bøkur hjá Torkild Terkelsen: “Herren er en, Hans navn er ett” og “Troen på én Gud og det evige liv”. Við fleiri hundraðtals skriftstøðum frá Bíbliuni avslørast henda botnfalska tríeinigheitslæran og læran hjá Jehovas vitnum um platonismu og arianismu, og tann Bíbilska læran um Orðið, sum varð hold og tók bústað okkara millum, kemur týðuligani fram.
Dópurin í Jesu Kristi navn.
At dópurin er týdningarmikil, kemur týðiligt fram av Jesu egnu úttalilsum: “Tann, ið trýr og verður doyptur, skal verða frelstur.” Mark.16.16. Og orðini hjá Pætur: “sum nú eisini frelsir tykkum í avmynd síni, dópinum.” 1.Pæt.3.21. Vit trúgva, at dópurin skal henda við, at viðkomandi, skal “dykkast undir” “baptizo”, eftir at ein er komin til trúgv á Jesus Kristus. Gjøgnum dópin verða vit “grivin við Honum”. Róm.6.4. Dópurin má henda í lýdni við orðsins kláru boð, og tí útførast “í Jesu Kristi navn”. Hetta var, uttan undantak, tann apostoliska praksisin. Men við tríeinigheitslæruni kom eisini tríeinigheitsdópurin. Hann útførist ikki í Jesu Kristi navn, men í trimum titlum. Hesi, sum útføra ein slíkan dóp, síggja ikki, at titlar, eru ikki tað sama sum navn. Men Jesu áheitan var nóg klár til at allir hansara eftirmenn skiltu tað: “Farið tí út og gerið øll fólkasløg til lærisveinar, doypið teir til navn Faðirsins, Sonarins og Heilaga Andans,..”Matt.28,19.
Tað er bert ein, sum innihevur allar teir titlarnar, og tað er Jesus – “Tí í Honum býr øll fylling Guddómsins likamliga,..” Kol.2.9. Tí sigur Pætur við grundleggingina av samkomuni á hvítusunnudegi: “Vendið við, og ein og hvør tykkara lati seg doypa í navni Jesu Krists…”Ápostl.2.38. Filip doypti øll tey nýumvendu í Samaria í Jesu navn. Ápostl.8.12,16. Táið teir fyrstu heidningarnir vórðu doyptir, hendi tað á sama hátt: “Og hann (Pætur) beyð, at tey skuldu verða doypt í navni Jesu Krists.” Ápostl.10.48. Og í Efesus fingu tey fyrst at hoyra evangeliið gjøgnum Paulusar prædiku, og “Táið teir hoyrdu hetta, lótu teir seg doypa til navn Harrans Jesusar.” Apostl.19.5. So týdningarmikið er hetta við navninum Jesus Kristus í dópinum, og so klárur er vitnisburðurin úr skriftini, at tey, sum eru doypt á ein annan hátt, mugu verða doypt umaftur í tí einasta navninum, sum givið er til frelsu.
Heilagi Andin
Vit trúgva, at øll, sum eru fødd av nýggjum hava fingið Heilaga Andan. Tá Heilagi Andin kom á hvítusunnudegi, var tað eitt uppfyllilsi av m.a. Jesu lyfti: “Eg skal ikki lata tykkum faðirleysar eftir,,,Tann dag fara tit at sanna, at Eg eri í Faðir Mínum, at tit eru í Mær, og at Eg eri í tykkum.” Jóh.14.18,20. Paulus orðar hetta soleiðis:” Hin seinni Ádam er vorðin livandigerandi Andi.” 1.Kor.15.45. Heilagi Andin er tann íbúgvandi Kristus og ger okkum til eitt tempul fyri Heilaga Andan (1.Kor.6.19), tempul fyri Anda Guds (1.Kor.3.16), og fyri Kristi Anda: “Og tann, ið ikki hevur Anda Kristusar, hoyrir ikki Honum til.” Róm.8.9. Hava vit so tríggjar andar búgvandi í okkara likamliga templi? Nei! Hoyr hvat skriftin sigur: “vit hava øll fingið ein Anda at drekka.” 1.Kor.12.13.
Hesin Andi vil produsera Andans frukt í lívinum og broyta okkum til líkheit vid Jesus.(2.Kor.3.18) Vit trúgva á eina persónliga uppliving av dóp í Heilaga Andanum, sum vit lesa um í Apostl.2. við tungutalu, yvirnatúrligum náðigávum og ikki minst opinberilsi í orðinum.
Heilaggering
Heilagi Andin leiðir okkum til at liva heilagt bæði í tí innara og ytra menniskjanum. Skriftin sigur: “…bera fram likam tykkara sum livandi, heilagt, Gudi dámligt offur….Og berið tykkum ikki at sum henda øld,..”Róm.12.1-2.
Vit trúgva, at Gud skapti menniskja til mann og kvinnu, og at ein maður skal vera maskulinur og kvinnan feminin, og Bíblian gevur rættningslinjir fyri, hvussu hetta skal virka í praksis í allari siðprýði, sámiligheit og gudsótta.
Vit trúgva ei heldur á nakra samanblanding millum heimin og samkomu Guds. “Vita tit ikki, at vinskapur við heimin er fíggindskapur móti Gudi. “ Ják.4.4.
Samkoma Guds skal ei heldur stuðlast økonomisk av statinum. Vit eru tí einki registrerað trúarsamfelag og móttaka ongar subsidiir. Allar slíkar orningar eru sambært skriftini ímóti Guds orði og tí økonomiska boðskapinum fyri samkomu Guds. “Farið ikki undir ójavnt ok saman við vantrúgvandi! Hvønn felagsskap hevur rættvísi við lógloysi, og hvat samfelag hevur ljós við myrkur! Farið tí út frá teimum og skiljið tykkum frá teimum – sigur Harrin.” 2.Kor.6.14-17.
Vit trúgva tí av somu grund ikki á nakra samanblanding við onnur trúarsamfeløg, sum ikki halda fram eina Bíbilska læru. Tí luttaka vit ikki á teimum religiøsu felagsmøtunum. Tó, so trúgva vit, at Harrin eigur mong, sum hoyra til aðrastaðnis, og hesi vil Hann samla undir eina rætta læru, í eini samkomu, sum er bygd á klettagrund.
Hesar samkomur eru ikki organiseraðar í kirkjusamfeløg, men fríar og sjálvstendigar undir leiðslu av lokalum elstubrøðrum í samkomuni og tær verða bygdar upp av teimum fýrfaldaðu tænastunum; apostlar, profetar, evangelistar og hirðar, sum eru lærarar. Hesin solopregaði pastorstilningurin er fremmandur fyri Bíbliuna, eins og leiðslupør struktururin.
Útveljing og ævigur tryggleiki
Sum ein reyður tráður, gongur læran um æviga útveljing og forútvitan Guds gjøgnum skriftina. Men fá eru tey, sum vilja síggja hetta og játta henda sannleik. Øll verða tó noydd at góðtaka, at Gud útvaldi Ábraham og Ísrael í G.T. Hann opinberaði sítt orð bert fyri tey og sendi profetar sínar. Tad var tann einasta natión Hann upprættaði sína frelsisætlan við. Men útveljingin gongur víðari, og vit finna í Efes.1.4-12: “eins og Hann útvaldi okkum í Honum, áðrenn heimurin varð grundaður, at vera heiløg og ólastandi fyri ásjón Síni! Tí í kærleika tilskilaði Hann okkum frammanundan at fáa sonakor hjá Sær við Jesusi Kristi,..Í Honum hava vit eisini fingið arvalut, vit, ið frammanundan vóru ætlað til tað, eftir tí, ið Hann hevði sett Sær fyri, sum virkar alt eftir ráði vilja Síns…” Í Róm.8.29-30 verður tann gylti Guds vilji lýstur soleiðis: “Tí tey, sum Hann frammanundan kendi, tilskilaði Hann eisini frammanundan at verða gjørd lík mynd Sonar Síns, so Hann kundi vera hin frumborni millum mangar brøður. Tey, sum Hann frammanundan tilskilaði, kallaði Hann við; tey, sum Hann kallaði, rættvísgjørdi Hann við; og tey, sum Hann rættvísgjørdi, dýrmetti Hann við.” Frá ævinum av útvaldi Gud sær eitt fólk fyri sítt navn.
Tað vóru hesi hann kom fyri at frelsa og ikki fleiri. Hesi móttaka eitt effektivt kall við skapandi kraft og tey verða øll frelst. Og tey, sum hann frelsir, gevur hann ævigt lív og tey skulu í allar ævir ikki fortapast.(Jóh.10.28) Tey fáa eina fullkomna og æviga frelsu. (Hebr.5.9 og 7.25)
Um tit ynskja at vita meir og fáa kontakt, kunnu tit senda mail: hallur_1985@hotmail.com .